Сербия пойтахтида комендантлик соати эълон қилиниши тартибсизликларга олиб келди\nСербия президенти Александр Вучич коронавирус билан боғлиқ вазият ёмонлашгани сабабли пойтахт Белградда комендантлик соати киритилишини эълон қилди. Бироқ аҳоли бунга қарши чиқиб, норозилик билдирган.\nТаъкидланишича, Белградда 10 июлдан 13 июлгача комендантлик соати жорий қилинади. Президент уни бутун мамлакат бўйлаб жорий қилмоқчи бўлганини, бироқ бу борада ҳукумат ва инқироз штаби билан маслаҳатлашишини айтган.\nШунингдек, шаҳарда 8 июлдан 5 кишидан кўпроқ бўлиб йиғилишга тақиқлов киритилади. Бу Белграддаги эпидемиологик вазият маҳаллий ҳокимиятни ташвишлантираётгани билан боғланган.\nВучич Сербия коронавируснинг янги тўлқинига тайёрланаётгани, шу сабабли вирусга чалинганлар учун иккита йирик шифохона қуришга қарор қилинганини маълум қилган. Шунингдек, аҳолига заруратга кўра турли жойларда ўрнатиладиган 10 та модул шифохона хизмат кўрсатади.\nҲукуматнинг комендантлик соати киритиш қарори Белградда оммавий тартибсизликларга олиб келган. Норозилар полиция кордонларига ҳужум қилиб, парламент биносига бостириб кирган, бироқ кўп ўтмай у ердан сиқиб чиқарилган. Улар, шунингдек, бир нечта полиция машинасига ўт қўйишган. Бунга жавобан полиция намойишчиларга қарши кўзни ёшлатувчи газ қўллаган.\nСербия полицияси бошлиғи Владимир Ребичнинг маълум қилишича, бир неча намойишчи қўлга олинган. Шунингдек, полиция орасида камида 43 киши жароҳатланган. У норозиликларга алоқадорлар шахси ўрнатилаётгани, уларнинг барчаси жавобгарликка тортилишини таъкидлаб ўтган.\nОхирги маълумотларга кўра, Сербияда жами вирусга чалинганлар 16 мингдан кўпроқни, ундан вафот этганлар 330 нафарни ташкил қилмоқда. Мамлакатда вирусга чалиниш ҳолатлари кўпайиши июнь охиридан қайд қилина бошланган. 22 июнда мамлакатда 102 та янги касалланиш ҳолати қайд қилинган бўлса, 1 июлга келиб бу кўрсаткич 359 тани ташкил қилган. Сўнгги суткада касалланганлар 299 нафарга кўпайган.\nСербия – Португалия, Ҳоланд Туркияга қарши. ЖЧ-2022 Европа саралаши 2-тур анонси\n16:43 / 08.03.2021\nСербия президентининг сўзлашувлари яширинча тинглангани давлат тўнтаришига уриниш деб баҳоланди\nҲаага суди Нидерландияда комендантлик соати дарҳол бекор қилинишини талаб қилди


14:00 / 04 март 1385 pdf Ўқиш режими + -\nعَنْ أَبِي هُرَيْرَةَ رَضِيَ اللهُ عَنْهُ ، عَنِ النَّبِيِّ صلى الله عليه وسلم قَالَ: إِنَّ اللهَ تَجَاوَزَ لِأُمَّتِي مَا حَدَّثَتْ بِهِ أَنْفُسَهَا مَا لَمْ يَتَكَلَّمُوا أَوْ يَعْمَلُوا بِهِ. رَوَاهُ مُسْلِمٌ.\n«Набий соллаллоҳу алайҳи васаллам: «Албатта, Аллоҳ менинг умматимдан, модомики, гапирмасалар ёки қилмасалар, кўнглидан ўтказганини кечиб юборди», дедилар».\nИкки ҳадисни Имом Муслим ривоят қилган.\nПайғамбаримиз соллаллоҳу алайҳи васаллам ушбу ҳадиси шарифларида Аллоҳ таоло томонидан ўз умматларига қилинган катта фазлу карам ҳақида сўз юритмоқдалар. Демак, мусулмон одам бир гуноҳ иш қилишни кўнглидан ўтказса, лекин бу ҳақда гапирмаса ёки уни амалга оширмаса, Аллоҳ таоло кечиб юборар экан. Агар Аллоҳ таоло хоҳласа, юқоридаги нарса учун ҳам жазолаши мумкин эди. Лекин Аллоҳ таоло Муҳаммад соллаллоҳу алайҳи васалламнинг умматларига марҳамат кўрсатиб, улардан бу нарсани кечиб юборди. Бу ҳам Ислом динининг афзалликларидандир.\nИслом дини ёмонликнинг умуман юзага чиқмаслиги тарафдори эканлигини ушбу ҳадисдан билиб олсак бўлади. Бу ҳадиси шариф ҳар бир кишига улкан руҳий-маънавий таъсир ўтказиши турган гап. Одам инсончилик юзасидан гоҳида баъзи бир ёмон ишларни қилишни кўнглидан ўтказиши ёки ўзича гапириши мумкин. Кейин эса уни ташида ҳам айтиши мумкин. Ташида айтиши ёмонлик томон қўйилган қадамдир. Ундан кейин яна бир қадам босилса, ёмонлик амалга ошади. Шунинг учун ёмонликни умуман юзага чиқармай туриб, йўқ қилиш керак. Банда ёмонликни кўнглидан ўтказган бўлса ҳам, Аллоҳ уни кечириб юборади, унинг «номаи аъмоли»га ёмонлик ёзилмайди. Бу билан инсонни ёмонликдан уни кўнглидан ўтказган пайтидаёқ қайтариш чораси кўрилмоқда.\nДемак, баъзи вақтларда ёмонликни кўнглидан ўтказиш ҳоллари юзага келса, дарҳол ушбу ҳадиси шарифни эслаб, хаёлдаги сўзни гапирмаслик ва унга амал қилмасликка уринишимиз лозим.\nДунёнинг деярли ҳамма юртларида жиноятнинг олдини олиш бўйича илми нафс (психология) мутахассислари тайёрлашга катта куч ва маблағ сарфланиб, қанчадан-қанча оворагарчиликлар бўлмоқда. Исломда эса бу муаммо аллақачон ҳал этиб бўлинган.\nLazizbek 18:35 / 04 март\nМотуридия таълимоти ва ҳозирги замон\n10:02 / 04 март 877\n17:07 / 04 март 1034\n3224 10:35 / 24.10.2018\n2222 17:23 / 08.01.2017\n3572 18:12 / 08.08.2017\n24360 17:04 / 08.01.2017\n254 14:14 / 17 август\n230 14:13 / 16 август


14:03 21 Январ 2020\n13:23 06.05.2019 Ҳавола олиш\nМазкур корхона ўз вақтида Фарғона водийсидаги нефть конларини ўзлаштириш ва минтақа давлатларига нефть маҳсулотларини етказиб бериш мақсадида бунёд этилган.\nТОШКЕНТ, 6 май - Sputnik. Ўзбекистон gрезиденти Шавкат Мирзиёев Фарғона нефтни қайта ишлаш заводига ташриф буюрди. Бу ҳақда президент матбуот хизмати хабар қилди.\nХабарда қайд этилишича, мазкур корхона ўз вақтида Фарғона водийсидаги нефть конларини ўзлаштириш ва минтақа давлатларига нефть маҳсулотларини етказиб бериш мақсадида бунёд этилган. У ҳозирги кунда ҳам углеводород хомашёсини қайта ишлаш бўйича мамлакатидаги энг йирик мажмуалардан биридир. 475 гектар майдон, 52 та технологик объект унинг улкан салоҳиятидан далолат беради. Бу ерда 70 мингдан ортиқ киши ишлайди.\nМазкур модернизация жараёни Индонезиянинг РТ Trans Asia Resources хорижий компанияси билан ҳамкорликда уч босқичда амалга оширилади. Компаниянинг соҳада катта тажрибаси, жаҳон бозорида ўз ўрни бор. Бу заводни хомашё билан барқарор таъминлаш, уни жаҳон стандартлари асосида қайта ишлаб, ички ва ташқи бозорларга етказиб беришга хизмат қилади. Келгусида етакчи халқаро компаниялардан иборат бўлган консорциум ташкил этиш режалаштирилган.\nШунингдек, завод икки баробар кўпроқ хомашё билан таъминланади. 2020 йилдан бошлаб “Евро-4”, “Евро-5” каби юқори сифатли дизел ёқилғиси ишлаб чиқаришга эришилади. Маҳсулотлар таннархи тушиб, сифати оширилиши натижасида вилоятнинг экспорт салоҳияти янада кенгаяди.\n“Умуман, лойиҳа доирасида 2022 йилгача камида 875 миллион доллар тўғридан-тўғри инвестициялар жалб этилади. Бу 60 йилдан бери ишлаб келаётган Фарғона нефтни қайта ишлаш заводи ва 110 йиллик тарихга эга Олтиариқ нефтни қайта ишлаш корхонасини замонавий мажмуаларга айлантириш, уларда экспортбоп маҳсулотлар ишлаб чиқариш имконини беради”, - дейилади хабарда.\nПрезидент завод ишчилари ва инвесторлар билан суҳбатлашди.\n“Бу ишлардан асосий мақсад корхонани тўлиқ қувват билан ишлатиш, одамларни иш билан таъминлаш. Бу Фарғона нефтни қайта ишлаш заводининг янги даври бўлади”, - деди Мирзиёев.\nХабарда заводга хомашё олиб келиш, ишлаб чиқариш ҳажмини ошириш бўйича қўшимча топшириқлар берилгани қайд этилган.


Абдулҳамид Чўлпон. Новвой қиз (ҳикоя) | www.ziyouz.uz\nБош саҳифа Ўзбек насри онлайн антологиясиАбдулҳамид Чўлпон (1897-1938)Абдулҳамид Чўлпон. Новвой қиз (ҳикоя)\nҚиз кўзи очиқ, эзилган, беҳол… чўзилиб, хаёлланиб ётарди. Оппоқ оқарган юзларини секингина Ўлмасбойга бурди. Хоин эркакнинг марҳаматсиз кўзлари билан алданган қизнинг сўник кўзлари бир-бирига йўлиқишди. Эркак мағрур. Заҳарли ва совуқ бир кулиш билан кулди. Қиз жуда оғир бир жирканиш билан юзларини бурди. Яна жим бўлдилар.\n— Маза бўлди, қўя беринг…\nЎлмасбой қизнинг бу сўзини бир ноз ва қизларга хос истиғно деб англаган эди. Шунинг учун хурсанд бўлиб бир кулди-да, эшикка қараб юрди. Ҳолбуки, эшикнинг бир қаноти очилган вақтда қизнинг кўзларидан йирик донали кўз ёшлари қаторлашиб туша бошлаған эдилар…\nҚиз куйикиб-куйикиб бир оз йиғлагач, ирғиб ўрнидан турди. Наридан-бери усти-бошларини тўғрилади. Асли ўзи ҳам усти-бошларини ечмаган, оч бўрининг чангалига кўчадан кслган бўйича тушиб қолган эди… Бутун борлиғида тўлиб-тошган изтироб ва ғазаб, ҳорғинлик ва дармонсизликни сездирмас эди. Бири токчада ва бири ерда ётқон паранжи-чимматни тезгина қўлга олди. Уйдан югурганича чиқиб кетмакчи бўлиб ўзини эшикка урди. Эшик қулфланмаған эди. Дарров очилди. Очиши билан эшикда Ўлмасбой кўринди. Шу қадар тезлик ва шошилишлиқ билан уйдан отилиб чиқаётган қиз қандайдир бир кучнинг таъсири билан етган жойида тўхтади ва кўз очиб юмгунча паранжисини ирғитиб уйга кириб келди. Унинг кетидан думма-дум Ўлмасбой ҳам кирган эди. Кўзлари бурунғидай ғурурли эмас, мардлик аралаш бир изтироб билан жуда «мўмин ва сўфи» бўлиб кўринар эди.\nДенгиз шу қадар буюклиги билан ҳамма вақт қирғоқлардан енгилади. Аччиғи келганда, ғазаби қайнаганда зўр-зўр тўлқинлар кичик-кичик мавжларни қирғоқнинг тош-метин гавдасига қараб отади. Қирғоқ, юқориларга кўтарилиб кетган мармар қирғоқ, кошки пинагини бузса! Бечора тўлқинлар, мавжлар синиб майда-майда бўлиб, яна денгизнинг кўксига тушди. Денгиз уларни яна силаб-сипаб бошини бир ерга қовуштириб, тўплаб, яна қирғоққа отади. Яна бўлиниш, яна парчаланиш… Туганмас олишиш!\nОҳ! Зиндонга кирганларнинг осонликча чиқишлари мумкинми? Бўрининг чангалига «омон» сўзи аслида ёзилганми? Шер қўлига тушганни қўйиб юбориш учун яратилганми? Аждар агар бор бўлса, бутун шуҳратини марҳамат орқасида чиқарганми? Чуқур жарлар, юксак қоялар, ваҳимали учуримлар… Одам боласини юлиб, кўтариб, юксакларга олиб чиқмоқ вазифасини кўрадиларми? Қилич ўпиш берадими? Ханжар пешонангиздан силайдими? Чаён наштарга ўхшаш игнаси билан чокингизни тикадими? Йўқ!..\nҚиз уйдан икки-уч қадам жилган эди… Орқадан ўша бурунғи кучли ҳирс билан келиб ёпишди. Омонсиз билаклар шу қадар «яхши» ишлар эдиким, қиз бечорага на бақириш, на чақириш, на қимирлаш ва на силкиниш учун озгина бир имкон қолмаган эди.\nБояги уйда, бояги жойда, бояги эркак боягидай босди….\nҚовун сайлидан келадиганлар — келмас бўлганлар, тан ва тан бўлаклари кучли эркакнинг истакларига тугал бўйин эгиб кетган эдилар…\n— Ойимтилла! Бекор кетаётирсиз! Бу кун хотинлар қовун сайлидан келмайдиган бўлибдирлар. Қолсангиз тонг отгунча базм қилар эдик. Маза бўлар эди…\nЯрим сўмга етар-етмас пул билан қиз бечора уйига келган вақтида онаси — кампир ўлим тўшагида ётган эди. Офтобда қатиқ ичишган қариндошларидан бир кампир уч-тўрт кундан бери касалга қарайди. Касал бу кун хўрдасини ҳам ичмаган, уни қизга қолдиргандир. Бўлмаса, қиз балки иссиқсиз қоларди…\n«О… бечора онам! Ўлим олдида ҳам ўз насибасини менга беради. Оҳ! Мундан кейин кимнинг насибаси билан тўяман!..»\nСўфи одамларни «фаллоҳ» (қутулиш)га чақирган вақтида кампир ҳам… узилди. Энди қиз бечора ҳали қанотини ростламай туриб онасини ва уясини йўқотиб қўйган қушдай бўлган эди…\nҲеч ким билмасдан, сезмасдан кўмилди…\nКампирнинг ҳеч кими йўқ эди. Лекин кампирнинг «ҳар кими» бўлганда ҳам унинг кўнини ҳам билмаган эди. У онасини ўзининг аламли кўнглида аллақачон… аллақачон кўмган эди.\nОрадан роса икки йил ўтмади — бечора қиз икки эрга тегиб чиқди. Бурунроқ унинг ёшлиғи, ҳусни, тозалиғи, бир оз умиди бор эди, энди у нарсалардан ҳеч бири қолмади. Сўнгги эридан чиққан вақтида устида бир қатор эски кийими, бошида «худо урган» бир паранжи-чиммати қолиб эди. Ундан икки-уч ой ўтгач, паранжи-чиммат ҳам ташланди. Энди эски, йиртиқ бир қатор кийим, эзилган юрак, чарчаган гавда, гангиган эсгина қолди…\n— О… Йўлчи! Йўлчи ҳов! Йўлчи!!! Бормисан?\nАллакимлар исбот қилди…\nАйбдор сўз олди. Тонди, гапирди, гапирди, ўзини оклади…\nСуд кишилари, оқлағувчи, қоралағувчи, шоҳид, томошачи… ҳамма, ҳамма унга тикилди. У бир оз ҳушсиз қараб турғач:\nЯқинга келди. Ҳамма жим қолди. Масжиднинг кенг саҳни тўлди, балки кўмилди…\nБечора хотин қалтирайди. «Тўхта парпирак»нинг шохидаги пачгидай қалтирайди…\n— Мен новвой қиз эдим… Беш йилдан бери нон ёпиб, ўзим сотиб қари онамни боқар эдим… Бир кун… Бир кун…\nЯна суд бўлганда…\n← Аввалги Аввалги Абдулҳамид Чўлпон. Килеўпатра (ҳикоя)\nКейинги → Кейинги: Абдулҳамид Чўлпон. Ёрқиной (драма)


Тобеъинларни таниш — KUKALDOSH.UZ\n28.04.2018 / - Ислом тарихи, Мақолалар, Янгиликлар\n“Тобеъуна” луғатда, “тобеъийю” ёки “тобеъун” бўлган исми фоилнинг жамидир. У “табиъа” феълидан олинган бўлиб, “эргашди”, “орқасидан юрди” деган маъноларни ифодалайди.\nИстилоҳда эса, мусулмон ҳолида саҳобага учрашиб, мусулмон ҳолида вафот этган кишига “тобеъий” айтилади. Баъзилар эса, “у саҳобага ҳамроҳ бўлган кишидир”, деб таъриф беришган.\nБаъзилар эса, “Мўъмин бўлган ҳолида Расулуллоҳ соллаллоҳу алайҳи васалламнинг саҳобалари билан суҳбатлашган киши тобеъиндир”, дейишган.\nБу илмнинг фойдалари:\n“Тобеъинларни таниш” илмининг фойдаси жуда кўпдир. Инсон бу илмга беэтибор бўлса, саҳоба билан тобеъинни ва тобеъин билан табаъ тобеъинни ўртасини ажрата олмайди. Шунингдек, бу илмнинг фойдаларидан яна бири “муттасил ҳадис” билан “мурсал ҳадис” ни ажратиб олишдир.\nТобеъинларнинг табақаларининг адади ҳақида ихтилоф қилинган. Уламолар уларнинг табақаларини ўз қарашларига, ижтиҳодларига кўра тақсим қилишган:\nИмом Муслим уларни уч табақа қилган.\nИбн Саъд эса, уларни тўрт табақа қилган.\nҲоким Найсабурий уларни ўн беш табақага тақсим қилган ва фақат уч табақасини зикр қилган:\nА). Уларнинг энг биринчи табақаси — Расулуллоҳ соллаллоҳу алайҳи васаллам жаннат башоратини берган ўнта саҳобаларга учрашган тобеъинлар бўлиб, бунга Қайс ибн Абу Ҳорим роҳимаҳуллоҳни мисол қилиш мумкин. У киши уларнинг барчасидан ҳадис эшитган ва ривоят қилган. Тобеъинлар орасида ундан бошқа бирорта тобеъин бу ўнта саҳобанинг ҳаммасидан ҳадис ривоят қилмаган.\nБ). Уларнинг энг охирги табақаси — Басра аҳлидан Анас ибн Молик розияллоҳу анҳуга, Мадина аҳлидан Соиб ибн Язийд ва Абдуллоҳ ибн Абу Авфо розияллоҳу анҳумоларга учрашган кишилардир. Бу саҳобалар энг охирги вафот этган саҳоба бўлишган.\nАбу Ҳанифа роҳимаҳуллоҳ ҳам саҳиҳ сўзга кўра шу табақадан бўлган.\nИлм китобларида кенга тарқаган тобеъинларнинг уч табақаси қуйидагилардир:\nКатта (Кибор) тобеъинлар табақаси. Улар катта (кибор) саҳобалар билан учрашган.\nЎрта (мутавассит) тобеъинлар табақаси. Улар саҳобалардан ва катта (кибор) тобеъинлардан ҳам ҳадис ривоят қилишган.\nКичик (сиғор) тобеъинлар табақаси. Улар вафотлари кейинроқ бўлган кичик (сиғор) саҳобалардан ҳадис ривоят қилишган. Бу саҳобалар Расулуллоҳ соллаллоҳу алайҳи васаллам даврида ёш бола бўлишган. Бу саҳобалар ёшлари катта бўлган пайтда бу тобеъинлар ёш бола бўлиб, уларга учрашган.\nЭнг аввал вафот этган тобеъин – Абу Зайд Маъмар ибн Язийд (30-ҳижрий санада ўлдирилган).\nЭнг охирги вафот этган тобеъин – Холф ибн Холийфа (180-ҳижрий санада вафот этган).\nЕтти фақиҳ бўлган тобеъинлар:\nКатта тобеъинлардан етти фақиҳ бўлиб танилган кишилар қуйидагилардир:\nСаъийд ибн Мусайяб, Қосим ибн Муҳаммад, Урва ибн Зубайр, Хорижа ибн Зайд, Абу Салама ибн Абдурроҳман, Убайдуллоҳ ибн Абдуллоҳ ибн Утба ва Сулаймон ибн Ясор.\nМухозрам, луғатда “хозрама”, феълининг исми мафъули бўлиб, “икки даврда яшаган”, деган маънони ифодалайди.\nИстилоҳда, у жоҳилият ва Расулуллоҳ соллаллоҳу алайҳи васаллам замонида ҳам яшаб, мусулмон бўлиб, у зотни кўрмаган ёки мушрик бўлган ҳолида у зотни кўрган бўлиб, кейинроқ мусулмон бўлган кишидир. Чунки, мушрик ҳолида Расулуллоҳни кўришлиги эътиборга олинмайди.\nБаъзилар уларни саҳобалардан дейишган. Саҳиҳ гапга кўра улар тобеъинлардан саналади, уларнинг Расулуллоҳдан ривоят қилган ҳадислари мурсал ҳадис дейилади.\nМухозрамлар ҳақида алоҳида китоблар ёзилмаган. Фақатгина Имом Муслим ибн Ҳажжож (261-ҳижрийда вафот этган) ва Имом Бурҳониддин Иброҳим ибн Муҳаммад ал-Аъжамий (841-ҳижрийда вафот этган) томонидан муҳозрамлар ҳақида алоҳида китоб ёзилгандир. Имом Муслимнинг бу китоби ҳақида Имом Нававий роҳимаҳуллоҳ Саҳиҳи Муслимга бўлган шарҳида, унинг китобларини зикр қилиб, “Китабул мухозромийн” ни ҳам зикр қилган. Иброҳим ибн Муҳаммаднинг китоби “Тазкиротут толиби ал-муъаллама лиман юқолу аннаҳу мухозрам” номли бўлиб, у нашр қилингандир.\nТобеъинларнинг энг афзали:\nТобеъинларнинг энг афзаллари ҳақида уламолар ўртасида бир неча фикрлар баён қилинган. Бу сўзларнинг энг машҳури, тобеъинларнинг энг афзали – Саъийд ибн Мусайяб ҳисобланади.\nАбу Абдуллоҳ Муҳаммад ибн Хофийф Шерозий шундай деган:\nМадина аҳли тобеъинларнинг энг афзали деб Саъийд ибн Мусайябни айтишади.\nКуфа аҳли эса, Увайс Қаранийни энг афзали дейишган.\nБасраликлар Ҳасан Басрийни энг афзал тобеъин дейишган.\nТобеъин аёлларнинг энг афзали:\nАбу Бакр ибн Абу Довуд шундай деган: “Тобеъин аёлларнинг саййидалари Ҳафса бинти Сийрийн ва Амро бинти Абдурроҳман ва улардан кейин (кичик) Умму Дардодир”.\nТобеъинларнинг таниш борасидаги ёзилган энг машҳур китоб – Абу Муторриф ибн Футойс Андалусийнинг “Маърифатут тобеъийн” китобидир.\nМанбалар асосида Кўкалдош ўрта махсус ислом билим юрти\nмударриси Мадаминов Шокиржон таёрлади.\n Тайсиру мусталаҳул ҳадис, 247-бет.\n Маърифату улумул ҳадис, 42-саҳифа.\n “Муъжамул мусталаҳотул ҳадийсийя”, Саййид Абдул мажид ал-Ғоврий.202-саҳифа.\n Манҳажун нақд фи улумил ҳадис, 148-саҳифа.\n Муъжамул мусталаҳотул ҳадийсийя”, Саййид Абдул мажид ал-Ғоврий.203-саҳифа.\n Муъжамул мусталаҳотул ҳадийсийя, Саййид Абдул мажид ал-Ғоврий.203-саҳифа.\n Шарҳун Нававий ала Саҳиҳи Муслим, 1/10. Таҳзийбул Асмо, Нававий 2/397. Сияру Аъламун Нубало, 12/397.\n Муъжамул мусталаҳотул ҳадийсийя, Саййид Абдул мажид ал-Ғоврий.682-саҳифа.\nЛуқмони Ҳаким билан масалчи Эзоп бир кишими?\n“Саҳобаларнинг фазли борасида юз оят” туркумидан 4-оят


2019 йили неча киши транспорт воситасини...\n30.01.2020 16:02 0 1622\n2019 йилда 982 нафар шахс транспорт воситасини бошқариш ҳуқуқидан маҳрум қилинди. Айни маълумот ўтган йили маъмурий судлар томонидан кўриб чиқилган ишларга оид ҳисоботда алоҳида қайд этилади.\nЎзбекистон Республикаси Олий суди матбуот хизмати раҳбари Азиз Обидовга кўра, поёнига етган йилда маъмурий судлар томонидан оммавий-ҳуқуқий муносабатлардан келиб чиқадиган 16 256 та иш кўриб чиқилди. Бунинг натижасида 11 142 нафар фуқаро ва юридик шахснинг ҳуқуқлари тикланди.\nШунингдек, маъмурий судлар томонидан Маъмурий жавобгарлик тўғрисидаги кодексда кўзда тутилган ҳуқуқбузарликлар бўйича 495 106 нафар шахсга нисбатан 412 807 та иш ҳам мазмунан кўриб чиқилган. Шундан 293 588 нафар шахсга нисбатан жарима, махсус ҳуқуқдан маҳрум этиш, маъмурий қамоққа олиш ва Ўзбекистон Республикаси ҳудудидан чиқариб юбориш каби маъмурий жазолар қўлланилди.\nТаҳлилларга кўра, кўрилган ишларнинг аксариятини автомобиль транспортида йўловчилар ташиш фаолияти билан лицензиясиз шуғулланиш, солиқ солинадиган объектларнинг ҳисобини олиб бормаслик ёки касса операцияларини юритиш тартибини, шунингдек тўлов интизомини бузиш, ҳақорат қилиш, майда безорилик, транспорт воситаларини маст ҳолда бошқариш, енгил тан жароҳати етказиш, транспорт воситаларини ноқонуний бошқариш, ички ишлар органлари ходимининг қонуний талабларини бажармаслик каби маъмурий ҳуқуқбузарликлар ташкил этган.\nТранспорт воситалари ҳайдовчиларининг йўл ҳаракати қоидаларини бузиши жабрланувчига енгил тан жароҳати ёки анча миқдорда моддий зарар етказилишига олиб келиши билан боғлиқ ҳуқуқбузарликлар бўйича 23 201 нафар шахсга нисбатан 22 698 та иш кўриб тамомланган. Шундан 20 437 нафар шахсга нисбатан жарима жазоси қўлланилиб, 982 нафар шахс транспорт воситасини бошқариш ҳуқуқидан маҳрум қилинган.\nБундан ташқари, Ўзбекистон Республикаси Олий суди Маъмурий ишлар бўйича судлов ҳайъати томонидан назорат тартибида 3 754 та шикоят ва протест кўриб чиқилган. Шундан 704 таси иш материаллари асосида ўрганилиб, қуйи судлар томонидан чиқарилган қарорларнинг 380 таси бекор қилинган ва 58 таси ўзгартирилган.\nҳайдовчи ҳайдовчилик гувоҳномаси Олий суд транспорт


Рамазон ҳайити соат нечада ўқилади?\n14.06.2018 14:37 0 1811\nРамазон ҳайити намози Тошкент шаҳрида эртага, 15 июнь куни, эрталабки соат 05:10 да ўқилади. Қолган ҳудудларда тақвим китобларидаги ҳудудларда намоз вақтларидаги тафовутни инобатга олган ҳолда адо этилади.\nЎзбекистон мусулмонлари идораси ахборот хизматининг хабарига кўра, қуйида Тошкентдан бошқа ҳудудларда қуёшнинг чиқиш ва ботиш вақтларидаги фарқлар кўрсатилган.\nРамазон ҳайит намози\nЖамият 05/06, 16:32\nЖамият 02/06, 22:20


Ўзбекистон Республикаси Бош вазирининг биринчи ўринбосари - “Ўзбекистон темир йўллари” акциядорлик жамияти бошқаруви раиси - Ҳудудларни комплекс ривожлантириш ва коммунал соҳа, транспорт, капитал қурилиш ва қурилиш индустрияси масалалари комплексининг раҳбари.\nҲудудларни ижтимоий-иқтисодий комплекс ривожлантириш масалалари ахборот-таҳлил департаменти.\nКоммунал соҳа, транспорт, капитал қурилиш ва қурилиш индустрияси масалалари ахборот-таҳлил департаменти.\n1962 йил Хоразм вилоятининг Шовот туманида туғилган. Миллати - ўзбек. Маълумоти олий. 1988 йилда Тошкент темир йўл муҳандислари институтини муҳандис-механик мутахассислиги бўйича тамомлади.\nИш фаолиятини 1980 йил Урганч локомотив депосида машинист ёрдамчиси лавозимида бошлади. 1988 йил Тошкент темир йўл муҳандислари институтини тамомлагандан сўнг Тошкент тепловозларни таъмирлаш заводининг устаси, тепловоз цехи бошлиғи ўринбосари ва вагон таъмирлаш цехи бошлиғи бўлиб ишлади.\n1995 йил март ойида “Ўзтемирйўлмаштаъмир” УК бош директори этиб тайинланди.\n2001 йил май ойида “Ўзбекистон темир йўллари”нинг бош менежери-бош муҳандиси лавозимига тайинланди.\n2002 йилдан буён “Ўзбекистон темир йўллари”нинг бошқарув раисидир. 2000 йилда “Ўзбекистон Республикаси хизмат кўрсатган саноат ишчиси” давлат унвони билан тақдирланди. 2007 йил август ойида “Фидокорона хизматлари учун” ордени билан, 2011 йил август ойида “Эл-юрт ҳурмати” ордени билан тақдирланди, 2013 йилда эса “Ўзбекистон қаҳрамони” унвони берилди.\nО.Ж. Раматов оилали, уч нафар қизи бор.


Қўшни қиз номуси… | Мулоҳаза қила оладиганлар учун.\nҚўшни қиз номуси…\nЯнварь 3, 2017 от mulohaza в Мақолалар // 4 Комментариев\nАвтобус бекатида шунча кўп қолиб кетаман деб ўйламаган эдим. Ёнимда ўтирган нотаниш суҳбатдошимнинг гапи ҳеч тугамасди. Аммо у айтиб берган бир воқеа мени шунчалар ўзига жалб қилдики, айрим ота-оналарнинг фарзандларига беэътиборлигидан ачиниб кетдим... – Ўша куни ишдан ҳар қачонгидан анча кечроқ қайтаётгандим, маҳалламиз бошида қўшнимнинг қизини бир нотаниш йигит билан турганини кўриб қолдим. Аввалига эътибор бермасликка ҳаракат қилиб бироз юрдим, аммо ориятим чидамади. Уларнинг ёнига бордим. Қўшни қиз уялибгина тескари қараб олди, йигит эса кўкрагини кериб рўпарамга келди. Ҳаётимда ҳеч кимга кўтарилмаган қўлим ўзимга бўйсунмади. Йигит кутилмаган зарбадан ўзини йўқотиб қўйди, бироз орқароқ тисарилди-да, ерга тиззаси билан чўк тушиб олди…\nҚиз ҳали ёш. Номусга чидолмай оқаётган ёшларини кўриб унга айтган сўзим фақатгина “Уят” бўлди, холос. У югурганича уйига кириб кетаётиб дарвозадан чиқаётган отасига рўбарў келиб, бор овозда хўнграб йиғлаб юборди. Қўшним кўчага шиддат билан отилиб чиқдики, тўғриси, қўрқувдан оёқ-қўлим музлаб кетди. Менга ташланиб қолишидан эмас, нотўғри хаёлга боришидан қўрқиб турардим.\nСезганимдек, ўйларим ҳақ бўлиб чиқди. Шитоб билан мен томон келиб, шарт ёқамдан олди-да, оғзига келган қўпол гаплар билан ҳақорат қила кетди. Юзимга тўхтовсиз тушаётган зарбадан мувозанатимни йўқотдим, лекин қизи ҳақида бир оғиз сўз гапиришга юрагим дош бермади.\nУнинг шиддатли овоз билан айтаётган хақоратомуз сўзларини эшитиб қолган қўшнилар ҳам чиқишди. Уни мендан ажратишга уринишди. Чангалидан мени қўйиб юборишни истамай, баттар жазавага тушаётган қўшним бирдан нарироқда оғзи-бурни қонга бўялган йигитга кўзи тушди-ю, ҳақиқатни англагандек бўлиб, бир оғиз сўз ҳам демай, терс бурилиб уйига кириб кетди. Мен ҳам ариқдаги сувга юз-қўлимни ювиб, уйимга кириб кетдим.\nАёлим кўзда ёш билан кутиб олди. Чунки у барчасини деразадан кузатиб турган эди. Ишдан кечиксам доим деразадан кўз узмай кутиб ўтиради. Бугун ҳам у кечикканимга хавотир билан йўл қараб турган эди.\nУйга киришим биланоқ у ўзини бағримга отди. Муштнинг зарбидан юзимдан сизиб чиқаётган қонни артар экан, “Мен сиз билан фахрланаман! Борлигингизга шукр!” деди. Унинг бу меҳрли сўзларидан дард азоби ҳам анча аригандек бўлди.\nБу воқеа маҳалламизда анчагача гапирилиб юрилди. Ҳақиқатни билганлар уялиб ҳам қолишди.\nОрадан бир йил ўтди. Бу ходисани ўзим ҳам эсламай қўйгандим.\nЁз кунларининг бири эди. Ҳовлида, супада ётардим. Бир пайт кўча дарвозамиз олдида итлар уришиб-талашиб қолди. Эшикни очиб кўчага чиқсам, дарвозамиз олдида қўшнимнинг ити оғриқдан инграб ётарди. Атрофида эса ўзидан икки баравар катта келадиган иккита ит ҳар тарафга тортиб, азобларди. Ҳовлига отилиб кириб қўлимга илинган нарса – кетмон олиб чиқиб уларни қува бошладим. Менинг важоҳатимдан дайди итлар икки томонга қочиб қолишди. Қўшнимнинг ити инграганча оёғим остида бехол ётарди.\nШовқиндан қўшним ҳам уйғонди шекилли, чироғини ёқиб кўчага чиқди. Қўлимдаги кетмонни кўриб, оёғим остидаги итига қараб нимадир демоқчи бўлди-ю, айтолмади. Узоқдан итларни ҳуришини эшитиб бўлган ҳодисани англаб етди шекилли, “Раҳмат, қўшни, итимнинг ҳаётини сақлаб қолдингиз”, деб итини кўтарганча уйига кириб кетди.\nОртидан қараб қоларканман, бундан бир йил илгари бўлган воқеа кўз ўнгимда намоён бўлди. Ўзимга ўзим кулумсирабгина қўйдим. Нега дейсизми? Қизининг қилмишини англаб етиб кеч бўлса ҳам узр сўрамаган қўшнижоним бугун итини химоя қилганим учун раҳмат айтиб турарди…\nМақола 3 318 марта ўқилган\t4 Комментариев для Қўшни қиз номуси…\nЯнварь 3, 2017 в 3:21 пп //\nОтветить\tМаъносиз ёзилибди. Сиз Солиев бошка бир касб топинг.\nЯнварь 4, 2017 в 10:51 дп //\nОтветить\tHurmatli: TEMUR siz qaerda tahsil olgansiz sir bo`lmasa? Maslahat beribsiz sizni nima haqingiz bor uning kasbi boshqdur men ham uqib chiqdim kerakli xulosaga ega bo`ldim. Oddiy va tushinarli qoralama. HAQIQAT ACHIQ BO`LAD…\nЯнварь 3, 2017 в 10:49 пп //\nОтветить\tЭътибор учун рахмат\nЯнварь 9, 2017 в 12:06 дп //\nОтветить\tE gap yoq bunaqa voqealarni har kim ham tushunavermaydi tushnganlar tushinib olaveradi tushnmaganlar yoqasini ushlab qolaveradi…


"Эримни ўлдирган милиционерларни бир умрга қаматаман"\nКузатувчилар қирғиз милициясида қийноқлар ва ҳуқуқбузарликлар авжигша чиққанини айтишади.\nЎзбек миллатига мансуб Россия фуқароси ўлимида айбдор деб гумонланган қирғиз милиционерлари ишдан олинди.\nҚирғизистон Ички ишлар вазирлиги расмийси Рахматулло Ахмедовга кўра, Қирғизистон Ички ишлар вазирлиги ички хавфсизлик хизмати миллати ўзбек бўлган Россия фуқароси Усмонжон Холмирзаевнинг Бозорқўрғон туман милицияси ходимлари томонидан калтакланиши ҳолати юзасидан махсус текширув олиб борган:\n- Олиб борилган хизмат текшируви натижасида чиқарилган хулосага асосан Бозорқўрғон туман Ички ишлар бўлимининг раҳбари, унинг ўринбосари ва уч нафар масъул ҳодимларни ишдан бўшатиш, шунингдек, Жалолобод вилоят Ички ишлар бошқармаси бошлиғи ва унинг ўринбосарига хайфсан эълон қилиш таклифи қабул қилинди, - деди Рахматилло Ахмедов.\nБироқ Усмонжон Холмираевнинг яқинлари милиционерларнинг ишдан бўшатилиши билан жазодан қутилиб кетишларига рози эмаслар:\n- Бизга “Ишдан олинишди”, деган маълумот келаяпти. Ишдан олиниш билан қутилмасин, жиноий жавобгарликка тортилсин. Хаммаси бир ариқдан сув ичган булар, хаммаси бир-бирига алоқадор. “Ишдан осонгина кетдим”, деб ўйлашмасин,- дер экан Зулфия опа эрининг қотилларини умрбод қамоқ жазосига хукм қилдириш учун охиригача ҳаракат қилишини айтди.\nМархум Усмонжон Холмирзаев Россия фуқароси бўлгани учун унинг яқинлари талаби билан 9 август куни жасадни суд-тиббий экспертизасидан ўтказиш жараёнида Россиянинг Ўшдаги консуллиги расмийси Айрат Абдулин ҳам иштирок этганди.\nАввалроқ Озодлик билан суҳбат чоғида жаноб Абдулин Россия консуллиги Қирғизистон куч тизимларидан воқеа айбдорлари топилишини талаб қилишини ҳам маълум қилган.\nБундан ташқари мазкур ҳолатни бир қатор халқаро ва маҳаллий инсон ҳуқуқлари ташкилотлари ҳам кузатиб бормоқда.\nХюман Райтс Уотч инсон ҳуқуқлари ташкилоти Холмирзаев ўлими юзасидан баёнот тарқатди.\n“Холмирзаевга нисбатан қўлланилган қийноқлар ва унинг ўлими Қирғизистон ҳуқуқ тартибот органларидаги коррупция ва жазосиз қолиш масштабларига мисол бўла олади. Наҳотки Қирғизистон ҳукумати милицияда қийноқлар, таъмагирлик ва бошқа ачинарли фаолиятларни тўхтатиши учун яна бир одамнинг ўлиши керак бўлса”, дейди Хюман Райтс Уотчнинг Европа ва Марказий Осиё давлатлари бўйича директори Хю Уилямсон.\nЭслатиб ўтамиз, асли бозорқўрғонлик, айни пайтда Россия фуқароси бўлган Усмонжон Холмирзаевни 7 август куни соат 16 лар чамаси фуқаролик кийимидаги одамлар уйидан чақириб олиб кетишган. Соат кечки 7 да у Бозорқўрғон туман ички ишлар бўлимидан ўз яқинларига телефон қилиб, милиция идорасига 30 минг сўм (тақрибан 680 АҚШ доллари – таҳр.) миқдорида пул олиб келишни айтган.


15:47 16.06.2017 (Янгиланган 17:29 16.06.2017) Ҳавола олиш\nЎзбекистон президенти Шавкат Мирзиёев куни кеча диний уламолар билан ўтказган учрашувида яширинча шаръий никоҳ ўқитиш, хотин устига хотин олиш ҳолатларини кескин қоралади\nТОШКЕНТ, 16 июн — Sputnik. Тошкентда бўлиб ўтган "Ижтимоий барқарорликни таъминлаш, муқаддас динимизнинг софлигини асраш — давр талаби" мавзусидаги анжуманда Ўзбекистон президенти Шавкат Мирзиёев яширинча шаръий никоҳ ўқитиш, хотин устига хотин олиш ҳолатларини кескин қоралади.\n"Ҳозирги кунда ҳаётимизда авж олаётган ана шундай хунук, ярамас ҳолатларга чек қўйиш мақсадида алоҳида қонун лойиҳаси ишлаб чиқилмоқда. Бу қонунда Фуқаролик ҳолати далолатномаларини ёзиш органидан берилган ҳужжатга эга бўлмаган шахсларга шаръий никоҳ ўқиган ҳар қандай муллага, агар у валломат бўлсаям, жиноий жазо бериш кўзда тутилади", деди Шавкат Мирзиёев.\nБу хабар чиққанидан сўнг, ижтимоий тармоқ фойдаланувчилари орасида эндиликда шаръий никоҳдан ўтиш учун Россия давлатига бориш кераклиги, у ердаги масжидларла ЗАГС қоғози сўралмаслиги ҳақида фикрлар билдирила бошлади.\nАйтиш жоизки, ҳақиқатдан ҳам Россия ҳудудида бўлган Ўзбекистон фуқаролари агар шаръий никоҳдан ўтмоқчи бўлишса, бу мамлакатда қонуний фаолият кўрсатаётган масжидларга мурожаат қилишлари мумкин.\nSputnik мухбири шаръий никоҳдан ўтиш қандай амалга оширилишини аниқлаш мақсадида Москва жоме масжидига мурожаат қилди.\nМосква жоме масжиди вакилининг айтишича, шаръий никоҳдан ўтиш учун икки фуқародан уларнинг паспортлари ва икки гувоҳ талаб этилади, холос. Шаръий никоҳ навбатчи имом томонидан ўқилиб, шу билан бирга, истак билдирган фуқароларга шаръий никоҳдан ўтганликлари ҳақида гувоҳнома ҳам берилиши мумкин. Гувоҳнома 1000 рубл тураркан.\nМана шундан сўнг Россияда олинган шаръий никоҳдан ўтганлик ҳақидаги гувоҳнома Ўзбекистонда қонуний кучга эга бўладими, деган савол билан Ўзбекистон Мусулмонлар идорасига қўнғироқ қилдик.\n"Ушбу гувоҳнома шаръий нуқтаи назардан қабул қилинади, лекин қонун томонидан ўтмайди. Бу гувоҳнома ЗАГС гувоҳномасисиз ҳеч қандай кучга эга эмас. Бирон бир жойда, масалан, меҳмонхонага жойлашмоқчи бўлсангиз, мана бу менинг турмуш ўртоғим десангиз, сизга паспортда ЗАГС муҳри қўйилмаган-ку, деган савол берилади. Бу каби муаммолар бўлмаслиги учун тезлик билан ўша жойнинг ўзида ЗАГСга ариза бериб, қонуний никоҳдан ўтиш ва ЗАГС гувоҳномасини олиш зарур бўлади", — деб изоҳ берди Ўзбекистон мусулмонлари идораси ходими.\nЮқоридагилардан келиб чиққан ҳолда айтиш жоизки, чет элда олинган шаръий никоҳ гувоҳномалари қонуний ниқоҳ гувоҳномалари бўлмаган тақдирда Ўзбекистонда қонуний кучга эга эмас.


Бугун “очиқлик”, “халқ дардини тинглаш”, “аҳолининг ҳуқуқий в қонуний манфаатларини ҳимоя қилиш” каби баландпарвоз сўзлар ўзбек матбуотидаги ўзига хос трендга айланган.\nМустақил Ўзбекистон тарихида биринчи марта давлат идораларининг “очиқлик индекси” аниқланиб, эълон қилиниб борилаётгани ҳам ана шу тренд “самаралари”дан биридир.\n“Адолат” газетаси (28.04) “Очиқлик индекси” амалга оширилаётган ислоҳотлардан аҳолининг хабардорлигини оширишга хизмат қилаётгани”ни билдирди.\nГазетада ёзилишича, Вазирлар Маҳкамаси 2016 йил 6 ноябрда “Давлат ҳокимияти ва бошқаруви тўғрисида”ги қонуннинг қоидаларини амалга оширишга йўналтирилган комплекс чора-тадбирлар тўғрисидаги қарорини қабул қилган.\nМана шу кенгаш 2017 йил 1 январь ҳолатига давлат органларининг “Очиқлик индекси”ни эълон қилибди.\nМасалан, “Очиқлик индекси”да иккинчи ўринни олган Марказий банк фаолиятини олайлик. Мақталган бош банкимиз сўралган маълумотни бермагани ёки беришни чўзгани учун йил бошидан буён “Кун.ўз” сайтидан, агар адашмасак, икки марта танқид эшитганди-ку.\nКим ўзи ҳақида, қилаётган ишлари ҳақида кўп маълумот тарқатса, “Очиқлик индекси”да муносиб жойга эга бўлишига шубҳа қилмасангиз ҳам бўлади.\nБошқа бир мулоҳаза. Сўнгги вақтларда сўмнинг долларга нисбатан расмий курси ҳар ҳафтада илгари мисли кўрилмаган даражада ўсиб боряпти. “Очиқлик индекси” етакчиларидан бўлмиш Марказий банк эса бунга бирорта расмий изоҳ бермаётгани унинг очиқлигиданми?\nБошқа идоралар фаолиятининг “очиқлиги” тўғрисида ҳам шундай фикрларни бемалол билдириш мумкин.\nДемак, юқоридагилардан хулоса қилиш мумкинки, илк бор эълон қилинган “Очиқлик индекси” ўзини оқламади. У ҳукуматнинг қарори ижроси гўёки таъминланяпти, деб ўзини овутишга хизмат қилган, холос.\ndata-title="Тушовланган “очиқлик” индекси" data-description="Бугун "очиқлик", "халқ дардини тинглаш", "аҳолининг ҳуқуқий в қонуний манфаатларини ҳимоя қилиш" каби баландпарвоз сўзлар ўзбек матбуотидаги ўзига хос ..." data-image="https://eltuz.com/wp-content/uploads/2017/03/rasm2421.jpg" data-url="https://eltuz.com/asosiy-mavzular/199826/" data-services="facebook,odnoklassniki,twitter,telegram" data-counter="ig">\nKFC фастфудини кўриб, ўзбеклар “Ў-ў-ў!” дейишди\nТошкентда KFC фастфуд ресторанлари тармоғи иш бошлади. Дастлабки ресторан “Буюк ипак йўли” метроси яқинида 12 сентябрда иш бошлагани ҳақида ...


Ўзбекистоннинг минтақалараро алоқаларни мустаҳкамлаш бўйича саъй-ҳаракатлари Покистон ОАВ диққат марказида\nИСЛОМОБОД, 26 февраль. /«Дунё» АА/. Покистоннинг етакчи нашрларидан бири - «Pakistan Observer» газетаси ва унинг веб-саҳифасида халқаро алоқалар бўйича эксперт Маҳмуд ул-Ҳасаннинг “Минтақавий ижтимоий-иқтисодий фарвонлик учун қулай платформа” сарлавҳали таҳлилий мақоласи чоп этилди, деб хабар бермоқда «Дунё» АА мухбири.\nМатериалда Покистон учун муҳим аҳамиятга эга бўлган Марказий ва Жанубий Осиё ўртасидаги минтақалараро алоқаларни янада ривожлантиришда Ўзбекистоннинг роли ва саъй-ҳаракатлари юқори баҳоланган.\nНашрда қайд этилишича, Ўзбекистон минтақа аҳолисининг ярми яшайдиган Марказий Осиёдаги энг йирик бозор ҳисобланади. Республика минтақада марказий ўринни эгаллайди, Афғонистон билан чегарадош, шунингдек, барча йўналишларда транзит алоқаларига эга. Марказий Осиё давлатлари учун Ўзбекистоннинг трансчегаравий алоқалари жуда аҳамиятлидир, шунингдек, Покистоннинг «Гвадар» денгиз порти ва ХПИЙ (Хитой-Покистон иқтисодий йўлаги) лойиҳаси Марказий ва Жанубий Осиё ўртасидаги минтақалараро алоқада муҳим роль ўйнайди.\nМатериалда Ўзбекистон минтақа иқтисодиётида, шу жумладан, Қозоғистоннинг жанубий вилоятлари, Қирғизистон ва Тожикистонга газ етказиб берувчи сифатида марказий ўринни эгаллаши таъкидланган. Республика қишлоқ хўжалиги маҳсулотларини йирик ишлаб чиқарувчисидир ва Марказий Осиёда сув ресурсларидан фойдаланиш муаммоларини ҳал қилишда ҳам муҳим овозга эга.\nЎзбекистон углеводородлар ва фойдали қазилмаларга бой, юқори малакали ишчи кучи, шунингдек, ишлаб чиқариш, транспорт ва молиявий марказ сифатида Марказий Осиё ва Жанубий Кавказ учун юқори салоҳиятга эга бўлган кўп қиррали иқтисодиётга эга.\nШу маънода мақолада Ўзбекистон томонидан илгари сурилган минтақалараро ўзаро алоқаларни «аср қурилиши» - Афғонистон ҳудудидан ўтувчи «Мозори-Шариф – Кобул - Пешовар» темир йўли орқали кенгайтириш концепциясига алоҳида эътибор қаратилган.\nЯқинда Тошкентда барча иштирокчи мамлакатлар томонидан лойиҳани амалга ошириш бўйича «йўл харитаси» имзоланди. Темир йўл йўналиши бўйича геодезик, гидрогеологик ва топографик тадқиқотлар жорий йил март ойида бошланади. Ушбу қурилишни техник-иқтисодий асослаш ва молиялаштириш механизмлари эса май ойида якунланади, деб ёзади муаллиф.\n«Бундан ташқари, ушбу темир йўл қурилишининг лойиҳаси минтақалараро алоқалар учун «аср лойиҳаси» сифатида баҳоланган. Шу муносабат билан минтақалараро боғланиш ташаббусларини амалга ошириш учун Афғонистонда тинчликни таъминлаш ва барча қарама-қарши кучларни муросага келтириш вақти келди», деб хулоса қилади Маҳмуд ул-Хасан.\nСеулда ахборот ва коммуникация технологи...\nЎзбекистоннинг Сеулдаги элчихонасида Корея Республикаси Фан ва ахборот-коммуникация технол...\nГерманиядан муносабат: Оролбўйи минтақас...\nГерманиянинг «Islamische Zeitung» электрон нашрида «Орол денгизи: умид ва мавҳумлик ўртаси...\nШҲТнинг Душанбедаги саммити доирасида Эр...\nШанхай ҳамкорлик ташкилотининг (ШҲТ) Душанбе шаҳрида бўлиб ўтган саммити натижалари Эрон о...


«Асосийси, Афғонистонда гуманитар инқирознинг олдини олиш» — Содиқ Сафоев – Газета.uz\nLotinchada На русском языке 14 сентябрь 2021, 10:13 Сиёсат\nОлий Мажлис Сенати раисининг биринчи ўринбосари Содиқ Сафоев BBC Uzbek билан суҳбатда Афғонистондаги муваққат ҳукумат ва мамлакатда юзага келиши мумкин бўлган гуманитар инқироз ҳақида гапирди.\nBBC Uzbek журналисти сенатордан Афғонистонда тузилган муваққат ҳукуматни Ўзбекистон тан оладими, деб сўради.\n«Дипломатик амалиётда тан олиш сиз айтаётган гапдан сал йироқроқ. Бир неча йиллар давомида Ўзбекистон Афғонистондаги барча йирик сиёсий кучлар билан мулоқот ўрнатган. Менимча, биз қанчалик тўғри [қарор] қабул қилинганига гувоҳ бўляпмиз. Бир вақтлар ўзим кўп танқид қилган эдим: бу гуруҳлар билан мулоқот ўрнатиш тўғри ёки нотўғрилиги бўйича. Лекин агар улар ҳақиқий сиёсий куч бўлса, улар юқори мақомга эга бўлса, Афғонистон билан қўшни давлатларга катта таъсир кўрсатса, албатта, Ўзбекистон нафақат ҳақли, балки улар билан ишни олиб боришга мажбур», — деди сенатор.\n«Шу сабабдан Ўзбекистон бир неча йиллардан буён Толибон билан алоқада», — дейди у.\n«Бу мулоқот чоғида биз ҳар доим ўз мезон ва тамойилларимизни очиқ эълон қилганмиз. Биринчидан, тинчлик керак. Вазият қандай бўлишидан қатъи назар, қарор қабул қилиш Афғонистон халқининг ҳуқуқидир. 40 йил давомида ташқи кучлар томонидан коммунистик ёки ғарб типидаги бошқарув тизимини ўрнатишга уринишлар бўлган. Аммо бирорта ҳам уриниш муваффақият билан эришилган эмас ва эришилган ҳам эмас. Халқ ҳар доим бу масалани ўзи ҳал қилиши керак. Икки авлод афғон халқи уруш шароитида яшаяпти. Агар бир инсон авлодини 25 йил деб оладиган бўлсак, у ерда 40 йилдан буён уруш давом этяпти», — деди Содиқ Сафоев.\nУнга кўра, Ўзбекистон учун биринчи масала — Афғонистондаги тинчлик ҳамда у ердаги халқнинг фаровонлигига эришга имкониятлар яратиш. «Бу борада биз доимо айтганмиз, Афғонистондаги ҳукумат у ердаги барча сиёсий кучларни, диний ва этник қисмларни манфаатини инобатга олиши керак. Ҳозирда „Толибон“ муваққат ҳукуматни шакллантирди», — дейди Содиқ Сафоев.\nТаъкидлаш жоизки, толиблар тузган ҳукуматда ўзбек ва тожик миллатларидан битта вакил бор. Тайинланган вазирларнинг кўпчилиги пуштунлар, лекин ҳазоралар йўқ. Янги Афғонистон ҳукуматининг этник таркиби IA Anadolu томонидан илгари батафсилроқ муҳокама қилинган.\n«Мисол учун, ташқаридан кимдир маъруза ўқиб, қандай ҳаракат қилишни ўргатса, бу Ўзбекистонга ҳақиқатан ҳам ёқмайди. Биз ҳам бундан воз кечишимиз керак, лекин бу бизга керак ва биз ўз хоҳишларимиз ҳақида гапиришимиз мумкин», — деди сенатор.\nСодиқ Сафоевнинг фикрича, бугун, биринчи навбатда, Афғонистонда гуманитар инқирознинг олдини олиш керак.\n«Бунинг учун биз мамлакатдаги ҳақиқий реал ҳокимият билан иш олиб боришимиз керак. Бошқа йўл йўқ. Буюк Британия бош вазири Борис Жонсон ҳам охирги нутқида „биз мулоқот қилишимиз керак“ деб айтган. Биз ҳам бунга чақирамиз», — деди у.\nСенат раисининг биринчи ўринбосари, шунингдек, Европа Иттифоқининг Афғонистон қўшниларига бу мамлакатдан қочқинларни қабул қилиш учун пул тўлаш режаларига изоҳ берди.\n«Менинг шахсий фикрим: қочқинларни қабул қилишга тайёргарлик ҳақида гапиришнинг ҳожати йўқ, қочқинлар пайдо бўлишининг олдини олиш керак. Бунинг учун биз гуманитар дастурларни амалга оширишимиз ва озиқ-овқат етказиб беришимиз керак. Агар бирон-бир санкция, Афғонистон блокадаси бўлса, унда, албатта, қочқинлар бўлади. Кексалар, аёллар, болалар, ногиронлар санкциялардан азият чекишади — ҳукумат одатда бундан азият чекмайди. Шунинг учун халқаро ҳамжамият Афғонистондан узоқлашмаслиги керак», — дейди у.\nСодиқ Сафоев Ўзбекистон Афғонистондаги вазиятдан «ваҳима қиляпти» деган даъвога изоҳ берди.\n«Эҳтимол, безовталик бордир, лекин ваҳима эмас. Ваҳимага ҳеч қандай асос йўқ. Яна айтмоқчиманки, Ўзбекистонда ўзига хос ёндашув ва сиёсат бор. Ўзбекистонда тинчликни таъминлаш учун барча чоралар кўрилмоқда», — деди сенатор.\nАвгуст ойининг охирида БМТ Афғонистонда гуманитар ва иқтисодий инқироз кучайиб бораётган бир пайтда янги босқичга ўтаётганини эълон қилди. Бу эса БМТ Бош котибини қаттиқ ташвишга солганди. Антонио Гутерриш дунё халқларини афғонларга улар учун қийин бўлган вақтда ёрдам беришга чақирди.\nТашкилот бош котиби таъкидлаганидек, аҳолининг деярли ярми — 18 миллион киши — гуманитар ёрдамсиз яшай олмайди. Ҳар учинчи аҳоли кейинги сафар нима билан ва қачон овқатланишини билмайди. Келгуси йилда беш ёшгача бўлган афғон болаларининг ярмидан кўпи тўйиб овқатланмаслик ёқасида қолиши мумкин.\n«Афғонистон болалари, аёллари ва эркаклари ҳар қачонгидан ҳам халқаро ҳамжамиятнинг қўллаб-қувватлаши ва бирдамлигига муҳтож», — деди БМТ раҳбари.


Россиянинг Urals нефти нархи бир баррели учун 16,2 долларгача тушиб кетди. Таъкидланишича, ушбу турдаги нефть учун бундай паст нарх 1999 йилдагина таклиф қилинган.\nЎтган ҳафта ичида Urals нефти 5,51 долларга арзонлашган. Бунга нефть Россия портларидан апрелда мартга нисбатан 13 фоиз кўпроқ жўнатилиши ҳақидаги ахборот сабаб бўлган. Нефть жўнатилиши Россияда нефтни қайта ишловчи заводларни таъмирлаш мавсуми бошланиши ҳамда нефть қазиб олиш ҳажмини қисқартириш тўғрисидаги ОПЕК+ келишувининг амал қилиш муддати якунлангани сабабли ўсиши кутилмоқда.\n“Бозордаги иштирокчилар нефтни қайта ишлаш қисқаргани сабабли нефть нархи узоқ вақт паст қийматда сақланиб қолиши мумкинлигини таъкидлашмоқда. Дунёда коронавирус пандемияси сабабли иқтисодий фаоллик анча камайгани оқибатида кўплаб нефть маҳсулотларига талаб кескин пасайган”, деб маълум қилинган хабарда.\nНефть бозори ҳозирда “талабнинг фалокатли йўқотилишини” бошдан кечирмоқда. Қуруқликдаги нефть омборлари тўлиб-тошгани сабаб трейдерлар уни денгиздаги супертанкерларда жойлашга мажбур бўлмоқдалар; нефтни қайта ишловчи заводлар уларнинг маҳсулотларига талаб йўқлиги сабабли ўз ишини тўхтатмоқда. Дунёнинг кўплаб минтақаларида нефть 10 доллардан арзонроққа сотилмоқда. Баъзи ҳудудларда эса нефть нархи умуман 0 қийматдан пастга тушиб кетиб, етказиб берувчилар унинг олиб чиқиб кетилиши учун истеъмолчиларга ўз ёнларидан ҳақ тўламоқдалар. Жорий апрелда нефтга талаб 2019 йил апрелига нисбатан 20 фоиз камроқ бўлиши прогноз қилинмоқда.\nРоссия банки томонидан Urals нефти учун энг паст кўрсаткич 25 доллар қилиб белгиланган. Бундан паст нархларда банк рублни қўллаб-қувватлаш учун ўз захираларидан валютани сотишни бошлайди.\n23:21 / 24.05.2020\n01:34 / 24.05.2020\nПутин сайловларда масофадан овоз бериш тўғрисидаги қонунни имзолади\n21:55 / 22.05.2020\nРоссияда сўнгги суткада коронавирусдан энг кўп ўлим қайд қилинди\nМарказий Осиё мамлакатлари ва Россия ташқи ишлар вазирлари ўринбосарларининг мажлиси бўлиб ўтди


arab tili darsligi араб тили дарслиги\nМаҳсулот коди: 1260\nМаҳсулотни кўрганлар сони: 1774\nМазкур «Араб тили дарслиги (Таркиб қоидалари)» китоби Санъатуллоҳ Бекпўлатнинг «Мабдаъ ул-қироат» китоби асосида нашрга тайёрланди.\nКейинги йилларда нахв, сарф каби араб тили қоидаларига доир ўқув кўлланмалари ва дарсликлар чоп этилиб, ислом ўрта-махсус билим юртларида ўрганилаётгани қувонарли холдир, алҳамдулиллах. Ушбу ўқув қўлланма ҳам ана шундай дарсликлар каторидан ўрин олса, ажабмас. Шерали Ҳамралиев асрлар давомида халқимиз ўртасида дарслик сифатида машхур бўлиб келган "Мабдаул кироат" китоби асосида араб тилининг нахв, сарф ва таркиб қоидаларининг кўлланишини машкларда жуда осон ва тушунарли ифодалаб берган. Ўқув қўлланмасининг яна бир афзал жихати шундаки, унда наҳв, сарфга доир коидалар ва атамалар замонавий араб тили грамматикасида кандай номланиши батафсил ифода этилган. Бу эса араб тилини мустакил ўрганувчиларга хам катта кулайлик туғдиради.\nМуаллиф: Шерали Ҳамралиев


“Бунёдкор” ва “Ўзбекистон” метро бекатини боғловчи кўча ёпиб қўйилди - Darakchi\nЖАМИЯТ 24.05.2016, 09:47\nТошкент шаҳридаги “Бунёдкор” ва “Ўзбекистон” метро бекатларини боғловчи кўча таъмирлаш ишлари сабаб вақтинча ёпиб қўйилди.\nМаълумотларга кўра, айни пайтда мазкур кўчага асфальт ётқизиш ишлари олиб борилмоқда. Бу ҳолат эса “Новза” метро бекати, Қоратош мавзеси ва “Муқимий” театридан “Истиқлол” санъат саройи томонга келаётган автомобилларнинг тирбандлигига сабаб бўлмоқда.\nЙўлни таъмирлаш ишлари қачонгача давом этиши ҳозирча номаълум. Тошкент шаҳар ҳокимияти маъмурияти йўлни таъмирлаш ишлари ўтказилиши ҳақида ҳайдовчиларни олдиндан огоҳлантирса, мақсадга мувофиқ бўлар эди.\nНИЗОМИЙ НОМИДАГИ ТОШКЕНТ ДАВЛАТ ПЕДАГОГИКА УНИВЕРСИТЕТИ КЎЧИРИЛАДИhttps://t.co/2mPdFI68nG pic.twitter.com/RTsNw2I8LL


Австралияда “ўргимчак” ёмғир ёғди\n18:46 / 20.05.2015\nАвстралияда Сидней шаҳридан жануби-шарқий томонга 200 км узоқликда жойлашган Гоулберн шаҳрига ўргимчаклардан иборат ёмғир ёғди. Одамларнинг бу табиий ҳодисага реакциялари турлича бўлди – кимлардир ижтимоий тармоқларда охир замон келганини айтишди, баъзилар эса олимлардан бунинг сабабини тушунтиришни талаб қилишди.\nМай ойи Австралияда кузнинг охирги ойи ҳисобланади. Бу фаслда бу ерда кўп миқдорда ёмғир ёғади. Бироқ кеча-кундуз Гоулбернда ёғган ёмғирни ҳеч қанақасига оддий деб бўлмайди – одамлар устига сув томчилари ўрнига, ўргимчаклар ёға бошлади. Миллионлаб кичкина ўргимчаклар уйларнинг томини, ҳовлиларни ва кўчаларни қоплаб, кумушранг ўргимчак ини билан ҳаммаёқни чирмаб олди.\nОлимлар хавотирга тушиб қолган австралияликларни тинчлатиб, бунинг сабабини тезда топа олишди. “Ҳар йили май ва август ойларида эндигина туғилган ўргимчаклар иложи борича дарахт тепасига юқорироқ кўтарилиб, ўзларининг инларини парашютга ўхшаб ёйишади. Шамол уларни ушлаб олиб, узоқ масофаларга олиб кетади. Айнан шу тариқа бу ҳашаротлар янги ерларни забт этади, шунинг учун ўргимчакларни дунёнинг исталган ерида топиш мумкин. Одатда уларнинг бундай миграцияси уларнинг катта ҳудудларга ёйилиб кетиши билан боради. Бу гал тақдир тақозоси билан шамол уларни харитадаги бир нуқтага – Гоулберн шаҳрига олиб келди. Айтиш мумкинки, шаҳар аҳолисига бу борада омад кулиб боқмади. Бироқ агар сиз аксинча ўйласангиз, хато қилмайсиз – ҳаммаси инсоннинг бу табиат ҳодисасига қандай қарашига боғлиқ”, деб айтмоқда арахнолог олим (ўргимчакларни ўрганиш билан шуғулланувчи мутахассис) Кит Бастерфилд.


«Қош қўяман деб, кўз чиқарди». Тошкент...\n14.05.2018 11:44 1 9211\nФото: Facebook / Drivers.uz\nКеча, 13 май куни Тошкент кўчаларида ёққан ёмғир пойтахт марказию, чекка ҳудудларда ҳам каттаю кичик кўлмаклар ҳосил қилиб, транспорт воситаларининг ҳамда аҳолининг ҳаракатланишига қийинчиликлар туғдиргани ҳақида хабар берган эдик.\nТошкент шаҳар ва туман ҳокимликлари режасига кўра бунёд этилувчи барча объектларнинг коммуникациялари аниқ ўлчамларда олинади, биноларда барча шароитлар етарли бўлишига эришилишдан ташқари ободонлаштириш борасида ҳам зарур тадбирлар қилинади. Ана шунда ёмғир сувларига мўлжалланган қувурлар бўлиши ва сув тўпланиб қолишининг олдини олиш алоҳида инобатга олинади. Бошқа ташкилот ва фуқаролар томонидан амалга оширилган бунёдкорликларда эса айнан шаҳар режасига кўра қурилган юзлаб ёмғир сувига мўлжалланган қувурлар кўмиб юборилгани кузатилган.\n«Қош қўяман деб, кўзни чиқарди» деган мақолни айнан шундай ҳолатга нисбатан ишлатсак, ўринли бўлади. Негаки, улар гўёки атрофни обод қилган, лекин шу билан шаҳар инфратузилишига сезиларли зиён етказган», дейилади хабарда.\nФуқаролардан келиб тушаётган кўплаб таклиф ва мулоҳазалардан келиб чиқиб, шаҳар дренаж-лоток тизими объектларининг ҳақиқий ҳолатини ўрганиш бўйича Тошкент шаҳар ҳокимлиги қошида махсус ишчи гуруҳ тузилмоқда. Ишчи гуруҳ таркибига тегишли туман ҳокимлиги, Ободонлаштириш бошқармаси, «Сувсоз» корхонаси ва ташаббускор шахслар экспертлар сифатида жалб қилиниб, юқорида кўрсатилган ҳолатлар келгусида такрорланмаслиги бўйича аниқ таклифлар ишлаб чиқилади ва бажарилиши таъминланади. Таклифларни ишлаб чиқишда дунёнинг йирик мегаполис шаҳарларида қўлланилган замонавий технологик ечимлар ўрганилади.\nТошкент сув ёмғир Тошкент шаҳар ҳокимлиги


"Роналду "Вольфсбург"га қарши ўйин олдидан ёнимга келиб, учта гол уришини айтганди ва у буни бажарди". "Реал" собиқ мураббийи 2015/16 йилги ЕЧЛни эслади\n12.01.2022 00:00 Ўқилди: 750\nРоналду ўшанда қаҳрамонга айланганди.\n"Реал Мадрид" собиқ бош мураббийи Зинедин Зиданнинг ёрдамчиси Давид Беттони 2015-2016 йилги Чемпионлар Лигасини эслади. Ўшанда "Реал" чорак финалнинг биринчи ўйинида 2:0 ҳисобида "Вольфсбург"га мағлуб бўлганди. Аммо, жавоб учрашувида Криштиану Роналду хет-трик қайд этиб, жамоани кейинги босқичга олиб чиққанди. Якунда "Реал Мадрид" Чемпионлар Лигаси ғолибига айланганди.\n"Вольфсбург" га учралган мағлубиятдан сўнг, Зидан жамоа руҳини кўтарувчи сўзларни топа олганди: "Олдимизда 90 дақиқа бор. "Вольфсбург"дек унчалик ҳам тажрибали бўлмаган жамоа, агар биз тезкор гол урсак, "Сантьяго Бернабеу"да ўз-ўзидан сочилиб кетади".\nМен ўшанда ўйинчиларимизнинг етакчилик қобилиятига ҳам тан бергандим. Роналду, Рамос, Марсело, Пепелар билан мураббий жамоага тезда иштиёқни қайтара оларди.\nМасалан, ўша ўйиндан бир кун олдин, мен машғулотлардан сўнг Роналду билан суҳбатлашгандим. У менга: "Эртага учта гол ураман", -деганди. Мен эса: "Бунга фақат сен қодирсан", -деб жавоб қайтаргандим. Роналду ваъдасида туриб учта гол урди ва жамоани кейинги босқичга олиб чиқди. Ўшанда биз Чемпионлар Лигасини ютишимизга амин бўлгандик", -дейди Давид Беттони.


24 январ 2020, Тошкент вақти: 10:34\nВоқеа юз бергани айтилаётган ҳудуд.\nҚирғизистоннинг Аравон туман ҳокими Курбанбек Айтибаев 10 сентябрь куни Озодлик радиоси қирғиз хизматига бу хабарни тасдиқлади:\n-Бу ерда аниқланган ва Қирғизистон Ўзбекистон билан алмашган ерлар бор. Ўшандай ерлардан бирини Ўзбекистон тўса бошлаган экан. Бу ерларнинг делимитацияси якунланган, лекин ҳали демаркацияси давом этмоқда. Ўзбекистон жараён якунланишини кутмай, тўсишни бошлаб юборибди. Ҳозир бу ишни тўхтатдик. Жанжал бўлгани йўқ, вазият тинч, - деди Курбанбек Айтибаев.\nАввалроқ ижтимоий тармоқларда Каркидон сув омбори атрофини Ўзбекистон тўсиб олди қабилидаги видео тарқалган эди.\nМазкур видеода бир нечта Қирғизистон фуқароси Ўзбекистон аскарлари билан даҳанаки жанг қилаётганини, чегаранинг Ўзбекистон томонида ҳарбий техника турганини кўриш мумкин.\n2015 йилда Аравон туманидаги 400 гектар ерни Ўзбекистон тўсиб олгани ортидан аҳоли норозилик намойишларига чиққан эди. Кейинроқ бу ер Ўзбекистонга сотиб юборилгани тўғрисида маълумотлар пайдо бўлган эди.


Рауф Парфий билан учрашув Жиззах.2004.март « Ўзбекистон Халқ Ҳаракати\nРауф Парфий билан учрашув Жиззах.2004.март\n02 May 2013 - 15:11\nАтоқли шоир Рауф Парфи билан бўлган бу учрашув 2003 (ёки 2004) йилнинг март ойида шоир ихлосмандлари томонидан Жиззахда видео тасвирга олинган. Афсуски,видео тасвирнинг сифати жуда паст, овоз билан тасвир бир-бирига мос тушмайдиган аҳволда экан. Шунинг учун ҳам мазкур учрашувнинг техник нуқсонлардан тозаланган аудио нусхасини видео-слайд форматида тақдим этишни маъқул кўрдик. Бир неча кун олдин эълон қилинган суҳбат-интервьюни ҳам саҳифамизга жойлаштирганда шундай йўл тутган эдик. Мазкур учрашувни уюштирган Туроб Мақсудга, учрашув видеосини бизга тақдим этган Мурод Човушга миннатдорчилик билдирамиз.\nХХ аср ўзбек адабиётининг ёрқин намоёндаларидан Рауф Парфи Ўзтурк – Сир шоири, унвони соҳир шеърият соҳибидир. Бизнинг билимларимиз бу шеъриятнинг зоҳирий қисминигина ёритиши мумкин, чунки уни тизимларга айириб, аниқ қолипларга жойлаб бўлмайди. Бу – жўн ўқувчи учун содда; билимдон ўқувчи учун – қудратли аҳмол бўла билади.\nРауф Парфи Ўзтурк асли насаби фарғоналик (Водилдан) бўлиб, 1943 йилнинг 27 сентябрида Тошкент вилояти, Янгийўл тумани Шўралисой қишлоғида Парфи Муҳаммад Амин (1893-1955) ва Сакина Исабек (1913-1995) оиласида дунёга келди.\nНўъмон Раҳимжоновнинг «Иймон асири» мақоласидан.\nОрадан йиллар ўтиб, Рауф Парфини ўйласам, унинг юриш-туришини, хатти-ҳаракатини, гап-сўзларини, юз-кўзидаги беғубор самимиятни кўз олдимга келтирсам, аксарияти менга ёд бўлиб кетган шеърларини кўнглимдан ўтказсам, қалбимда ажабтовур қилиқлари, феъл-атвори билан ҳеч кимга ўхшамаган бу гўзал қалбли инсонни, инсонийлик, туркийлик, миллийлик қон-қонига сингиб кетган бу буюк ватанпарвар шоирни тириклигида етарлича қадрига етмаган эканмиз, деган бир надомат пайдо бўлади. Унга тириклигида айтмаган гапларимизни энди айтишдан нима фойда деган хаёлга ҳам бораман-у, лекин ҳеч бўлмагандан кўра кеч бўлгани ҳам яхши, деб айтишга жазм этаман. У менда қандай таассурот қолдирган бўлса, шундайлигича, у менда қандай ҳис-туйғулар уйғотган бўлса, шундайлигича, у менинг тасаввуримда қандай бўлса, шундайлигича эътироф этишга ҳаракат қиламан. Бошқаларни билмадим, лекин мен учун Рауф Парфи баъзи бировларга ўхшаб, устоз кўрган, тугаракдан чиққан шоир эмас. У мутлақо ўзига хос феъл-атворли, ўз дунёқараши ва эстетик принципларига эга туғма шоир – худо берган шоир. Жаҳон адабиётида сонетчилар кўп. Петрарка, Шекспир, Рильке сонетлари зўр. Аммо, назаримда, Рауф Парфи сонетлари теранроқ, гўзалроқ, соҳирроқ, эҳтирослироқдай.\nСулаймон Раҳмоннинг «Суюк ва буюк шоир» мақоласидан.\nРауф ака энг саводхон шоирларимиздан бири эди. Унинг шеъриятимиз янгиланишидаги хизматлари жуда улкан. Шоир ижодда маъно, шакл ва оҳангни ўзгача бир инжаликда юксалтирди. У шеъриятимизнинг интеллектини кўтарди. Жайдариликдан халос этиб, замонавий жаҳон адабиёти даражасига олиб чиқишда улуғ хизматлар қилди.\nУсмон Азимнинг «Рауф Парфи» мақоласидан.\nРауф Парфи тириклигида афсонага айланган шоир эди — ёлғиз унгагина ярашган «қилиқ»лари хусусидаги баъзан чин,баъзан чўпчак гапларнинг ўзини бир китоб қилса бўлади. Аммо, кўплар билмайдики, бу «қилиқ»лар Рауф Парфи сийратини эмас, унинг суратиники эди. Шоир сийратини ҳаммагаям ошкор қилмас, уни фақат қоғозга ишонарди. Бугун шоир ҳақидаги кўплаб хотираларни ўқиб,зшитиб, уларни ёзган одамлар Рауф Парфи сурати ҳақида ёзаётганларини англамасликларини кўраман. Улар «Неча шишалик йўл?» деб сўраган Сийрат эмас,Сурат эканини билмайдилар. Гоҳ Навоий кўчасидаги,гоҳ Матбуотчилар уйи биносидаги,гоҳ яна бир жойдаги ошхоналарда ичиб ўтирадиган одам — Рауф Парфининг Сийрати эмас, сурати эканини англамайдилар. Сийрат фақат ёлғизликда намоён бўлар, мана шу ҳам роҳатли,ҳам оғриқли ёлғизликда у қўлига қалам олиб, юрагини безовта қилган,қийнаган сўроқларига жавоб излар, бу сўроқларини гоҳ Чўлпонга,гоҳ Нозим Ҳикматга, гоҳ Блокка бериб,улардан нажот кутарди. Ёнида бирон киши пайдо бўлиши билан Сийрат ўрнини Сурат эгалларди.\nХуршид Давроннинг «Рауф Парфига гулчамбар» мақоласидан.\nРауф Парфининг адабий-эстетик қарашлари, асосан, адабий асар психологияси, ижод фалсафаси, адиб шахси ва сўз санъати масъулияти билан боғлиқ. Шу маънода, уларни шоирнинг дунёни, шахс ва жамиятни, воқеликни таҳлил қилувчи, баҳоловчи ижтимоий-фалсафий концепциясидан айри англай олмаймиз. Барчаси мужассамлашган ҳолда, умрнинг маъноси, тириклик хосияти ва неъмати, шахснинг муқаддас сўз олдидаги бурчи, миллат ва Ватан ўтмиши, бугуни-эртаси-келажаги хусусидаги дардли ўйлар, изтиробли мушоҳадалардир. Хусусан, бир шоир китобига ёзган сўзбошисида бунга алоҳида эътибор беради: “… Бир шеър мухлиси сифатида беихтиёр бугунги шеъриятимиз учун ҳам, мен учун ҳам умумий бўлган бир неча масала ҳақида ўйлаб қолдим. Менинг фикри ожизимча — бугунги ўзбек шеъриятимиз ғоят турли-туман, ғоят рангин-рангпар, афсуски, баъзан долзарб мавзунинг ифодаси жўн, сўзлар заиф. Баъзан эса, юксак шеър маданиятига зид ҳолларга дуч келамиз. Сўз устида тинимсиз ишлашимиз, сўзнинг тарихини, тархини, тадрижини, товушини, ҳидини, таъмини чуқур ҳис қилишимиз, бир бутун уйғунлик ҳақида жиддий ўйлашимиз керакка ўхшайди. Туйғуларнинг меъёри бузилишини ақл кўзи билан кўришимиз зарур. Гўзалликни, нафосатни кўзимизга, руҳимизга ютгачгина у, сўзга айланади”.\nНўъмон Раҳимжоновнинг «Сўз-ранглар билан суҳбат» мақоласидан.\nРауф Парфини ҳаёт ҳақиқати эмас, қалб ҳақиқати кўпроқ ўзига тортади. Менинг назаримда, у кундалик турмушда қандай яшамасин, одамлар билан қай тарзда мулоқот қилмасин, шеър ёзаётганда қандайдир руҳий юксакликда туриб ёзарди…\nРауф Парфи сингари бир буюк ўзбек шоирининг ижодидан ҳар ким ўзи истаган фикрини топа олади. Энг муҳими, эҳтимол, айнан у шеър ҳақидаги минг йиллар қарор топган тушунчаларни парчалади. У шеър осон ўқилиши, ўқиган одам маза қилиши керак, деган тасаввурни синдирди. Унинг шеърлари бир ўқишда англашилиб кетадиган осон сатрлар эмас. Ундаги фикр силсилаларини англаш учун мияни «сиқиш», оғриқли ўйлаш керак бўлади. Шундагина ундан бойиниши, тўйиниш мумкин.\nАбдулкарим Баҳридиннинг «Рауф Парфи: Мен куйиниб сўзлайман холос…» мақоласидан.\nБеҳзод Фазлиддиннинг «Ҳассос руҳнинг тиниқ овози» мақоласидан.


Бухорода оилавий жанжал оммавий муштлашувга айланиб кетди, воқеа иштирокчиларидан бирини қасддан машинада босиб кетишга уринишди - Anhor\nAnhor Все посты Бухорода оилавий жанжал оммавий муштлашувга айланиб кетди, воқеа иштирокчиларидан бирини қасддан машинада босиб кетишга уринишди\nБухорода оилавий жанжал оммавий муштлашувга айланиб кетди, воқеа иштирокчиларидан бирини қасддан машинада босиб кетишга уринишди\nИжтимоий тармоқларда Олот туман «Асажам» МФЙда содир бўлган жанжал видеоси тарқалди. Видео юзасидан Бухоро вилояти ИИБ ахборот хизмати расмий муносабат билдирди.\nМаълум қилинишича, 2020 йилнинг 5 сентябрь куни тахминан соат 14:30 ларда Олот туман «Асажам» МФЙда яшовчи фуқаро М.А. собиқ турмуш ўртоғи Г.Э. билан биргаликдаги турмуши давомида туман ҳокимлиги томонидан ажратилган ер майдонига қурилган савдо ва хизмат кўрсатиш шохобчасига, онаси Д.Ч. ва янгаси Р.Ч. лар билан борган вақтида, собиқ турмуш ўртоғи Г.Э. ва унинг акаси У.Э., отаси К.Э., амакилари — И.Э., Г.Э. ҳамда бошқа қариндошлари уларни ножўя сўзлар билан ҳақорат қилиб, бир-бирларини уриб тан жароҳати етказганлик ҳолати Олот тумани Ички ишлар бўлими томонидан белгиланган тартибда рўйхатга олинган.\nВидеотасвирда мазкур ҳодиса вақтида икки нафар ички ишлар органлари ходимлари жанжаллашаётган фуқароларни ажратаётганлик ҳолати кўринган. Ушбу ходимларнинг бири туман Ҳуқуқубузарликлар профилактикаси инспектори лейтенант Х.Абдураҳмонов, иккинчиси вилоят ИИБ Ҳуқуқбузарликлар профилактикаси бошқармаси МТБ инспектори капитан М.Шамсиев.\nЖанжал вақтида фуқаро Г.Э. ва унинг қариндошлари, чақирувга асосан ҳодиса жойига етиб келган туман ИИБ XPБ профилактика инспектори лейтенант Х.Абдураҳмоновнинг қонуний талабларини бажармасдан, собиқ турмуш ўртоғи М.А. билан бир-бирларини ҳақорат қилиб ўзаро жанжаллашиб кетишган. Шу вақтда юритувида бўлган ариза юзасидан суриштирув ҳаракатларини ўтказиш учун Олот туманига бораётган Бухоро вилояти ИИБ Ҳуқуқбузарликлар профилактикаси бошқармаси МТБ инспектори капитан М.Шамсиев йўлдан ўтиб кетаётиб, мазкур жанжални кўриб қолган ва жанжални бартараф қилиш чораларини кўрган.\nШунингдек, ушбу жанжал вақтида фуқаро Г.Э.нинг акаси У.Э. амакиси Ғ.Э.га тегишли бўлган Cobalt русумли 80У181ОА давлат рақамли автомашинанинг олд қисми билан фуқаро М.А. ни қасддан уриб юбориб, унга тан жароҳати етказган.\n“Чинни бозор”даги ёнғинни электр симидаги қисқа туташув келтириб чиқарган\nҚашқадарё вилоятида молиявий пирамида ташкилотчилари 2000 кишини алдашди


Мадуронинг қатор кескин баёнотлари: «Трамп мени ўлдириш ҳақида буйруқ берган» » Ўзбекистон янгиликлари – Zamin.uz\nМадуронинг қатор кескин баёнотлари: «Трамп мени ўлдириш ҳақида буйруқ берган»\n30 январь 2019, 15:36\nВенесуэла президенти Николас Мадуронинг иддао этишича, Америка етакчиси Дональд Трамп уни ўлдириш ҳақида буйруқ берган.\n«Шубҳасиз, Дональд Трамп мени ўлдириш ҳақида буйруқ бериб, Колумбия ҳукумати, Колумбия мафиясига мени ўлдиришлари кераклигини айтган. Агар мен билан бирор нарса содир бўлса, унда Дональд Трамп ва Колумбия президенти Иван Дуке бу нарсалар учун жавобгар бўлади», - деди у РИА Новости’га берган интервьюсида.\nУнинг сўзларига кўра, у диндор киши сифатида ўз тақдири яратганнинг қўлида эканлигига ишонади. Шунингдек, Мадуронинг таъкидлашича, уни яхши ҳимоя қилишмоқда. Бундан ташқари, Николас Мадуро АҚШнинг мамлакатдаги асосий мақсадини айтди.\nУнинг сўзларига кўра, АҚШ Венесуэла нефтини олишни режалаштирмоқда.\n«Биз дунёдаги энг йирик олтин захиралари бўладиган нарсани сертификатлаштирмоқдамиз, биз дунёда тўртинчи энг йирик газ захирасига эгамиз, олмослар катта захиралари, ичимлик суви, алюминий, темир, колтаннинг жуда йирик захиралари бор», - деди у.\nИккинчи сабаб сифатида у мафкурани келтирган - «Симон Боливар намунаси, ғояси, руҳини йўқ қилиш».\nМадуро мухолифат билан музокаралар столига қандай шартда ўтиришга тайёр эканини ҳам айтди.\nУнинг сўзларига кўра, бу халқаро воситачилар иштирокида содир бўлади.\n«Мен Венесуэла манфаатлари йўлида - унинг тинчлиги ва келажаги ҳақида гаплашиш учун мухолифат билан музокаралар столига ўтиришга тайёрман», - дея маълум қилди Мадуро.\nМадуро АҚШ президентининг миллий хавфсизлик масалалари бўйича маслаҳатчиси Жон Болтонни ён дафтарча билан боғлиқ воқеа туфайли инфантилизмда (организмнинг етилмай қолиши, катта одамларда ёш болаларга хос жисмоний ва руҳий ҳолатларнинг сақланиши - таҳ.) айблаган.\n«Жон Болтон қилган нарса - бу инфантилизм, масхарабозлик. Ён дафтарча билан чиқиб, у, худди АҚШ президенти Жон Болтон Колумбияга қўшинлар юборишини ўқишлари учун. Бу бемаънилик, масхарабозлик», - дея маълум қилди Мадуро.\nУ воқеани провокация, Болтоннинг хатти-ҳаракатини эса ёш болаларга хос ва аҳмоқона, деб атади.\nЯнгиликлар » Дунё » Мадуронинг қатор кескин баёнотлари: «Трамп мени ўлдириш ҳақида буйруқ берган»


Метро Қурбон ҳайити куни соат нечада иш бошлайди? - Hidoyat.uz\nМетро Қурбон ҳайити куни соат нечада иш бошлайди?\nАсосий саҳифа Янгиликлар Ўзбекистон янгиликлари Метро Қурбон ҳайити куни соат нечада иш бошлайди?\nЧоп этилди Avgust 8, 2019 Метро Қурбон ҳайити куни соат нечада иш бошлайди?da fikr bildirishni o'chirish\nЎзбекистонда 11 август куни Қурбон ҳайити байрами муносабати билан Тошкент метрополитенининг барча йўналишида поездлар ҳаракати соат 04:30 дан бошланади. Бу ҳақда метрополитен матбуот хизмати маълум қилди.\nТошкентда Қурбон ҳайити намози эрталаб соат 05:45 да ўқилади. Қолган ҳудудларда ҳайит намози намоз вақтларидаги тафовутни инобатга олган ҳолда адо этилади.\nМуфтий ҳазрат тиббиёт маркази фаолияти билан танишди


Британия парламенти Brexit жараёнини бошлашни маъқуллади\n08:40 / 14.03.2017\nБуюк Британия парламенти мамлакат бош вазири Тереза Мэйга Бирлашган Қиролликнинг Европа Иттифоқи таркибидан чиқиш жараёнини бошлаши учун ваколатларни берди. Парламент шу мазмундаги махсус қонун лойиҳасини қабул қилди, деб хабар қилмоқда Associated Press.\nТаъкидланишича,, парламентнинг юқори палатаси – лордлар палатаси ҳукуматнинг қонун лойиҳасига тузатишлар киритмаган. Шу билан, бир ойдан узоқ вақтдан бери давом этиб келаётган қонунчилик жараёнига чек қўйилди.\nҚонун лойиҳаси иккала палата томонидан маъқулланган бўлиб, энди уни қиролича Елизавета II имзолаши керак. Шундан сўнг, у қонун мақомига эга бўлади, бош вазир расман Brexit жараёнини бошлай олади.\nАввалроқ, Британия парламенти умумпалатаси Brexit қонун лойиҳасига тузатишларни рад этгани хабар қилинган эди.


Бугун юртимизда қандай об-ҳаво кузатилади\n🔹Бугун кундуз куни Ўзбекистонда ҳаво бироз булутли бўлади, баъзи жойларда ўзгариб туради, ёғингарчилик кутилмайди, фақат Фарғона водийси вилоятларида баъзи жойларда қисқа муддатли ёмғир ёғиши, момақалдироқ бўлиши мумкин. Шамол 7-12 м/с тезликда эсади, баъзи жойларда 15-20 м/с гача кучайиши мумкин. Ҳаво ҳарорати 34-39°, шимолда, жанубда ва чўл ҳудудларда 41-43° атрофида бўлиши сақланиб туради.\n🔹Пойтахтимизда ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол 5-10 м/с тезликда эсади. Ҳаво ҳарорати 36-38° ни ташкил этади.\n🔹Тоғли ҳудудларда ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмғир ёғиши, баъзи жойларда кучли бўлиши мумкин, момақалдироқ бўлиши мумкин. Шамол 7-12 м/с тезликда эсади, баъзи жойларда 15-20 м/с гача кучайиши мумкин. Ҳаво ҳарорати 25-30° бўлади.\nКиритилди: 09:20 21.07.2021. Ўқилди: 1899 марта. Фикрлар сони: 0 та.


Долларнинг рублга нисбатан қиймати 2 йиллик минимумни янгилади\n17:26 / 24.04.2017\nМосква биржасидаги савдолар давомида доллар курси 55.8 рублдан тушиб кетди ҳамда 2015 йилнинг июлида қайд этилган минимумни янгилади. Америка валютаси Тошкент вақти билан соат 14:30 да 55,78 рубль турган. Бундан савдо майдончасидаги маълумотлар дарак бермоқда.\nШу билан бирга, евро курси 60,63 рублни ташкил этган. Россия валютаси нефть котировкаларининг ошиши фонида мустаҳкамланмоқда. Brent тури бир баррель учун 52,4 доллар турган – бу аввалги сессия ёпилишидан 0,8 фоизга кўпроқ.\nРоссия банки томонидан доллар ва евронинг 25 апрель куни ўрнатилган расмий курси тегишли равишда 56,08 ва 60,85 рубль этиб белгиланди.\n«Ренессанс Капитал» прогнозига кўра, доллар курси иккинчи чоракда нефтнинг ҳозирги нархлари сақланиб қолинса 62 рубль атрофида бўлади.


«Динамо» Киевда ўзбекистонлик футболчи пайдо бўлиши мумкин\n20:05 / 20.07.2017\n«Насаф» клуби яримҳимоячиси Азиз Ғаниевга Киевнинг «Динамо» клуби жиддий қизиқиш билдирмоқда. Бу ҳақда қаршиликлар устози Рўзиқул Бердиев «Футбол Экспресс» газетасига берган интервьюсида маълум қилди.\n«Тўғрисини айтсам, яқинда ҳам Азиз Ғаниев масаласи бўйича «Динамо» Киевдан қўнғироқ қилишди. Улар ҳамон футболчимизга қизиқмоқда ва биздан уни қўйиб юборишимизни сўрамоқда. Лекин ҳозирча бу мавзу биз учун ёпиқ, чунки иккинчи давра ўйинлари яқинлашиб қолди ва Ғаниев ўзимизга ҳам керак», дея Бердиевдан иқтибос келтиради «ФЭ».\nЭслатиб ўтамиз, бир мунча вақт муқаддам 19 ёшли Ўзбекистон ёшлар терма жамоаси футболчисига Санкт-Петербургнинг «Зенит» клуби қизиқиш билдиргани ҳақида хабарлар тарқалганди.\nСуперлига. «Бунёдкор» «Насаф»ни енгиб, пешқадамга етиб олди\n20:47 / 04.05.2018


Жорий йилнинг 14 октябрь куни Боку шаҳрига ташрифи доирасида Ўзбекистон Инвестициялар ва ташқи савдо вазири С.Умурзаков Озарбайжон молия вазири С.Шарифов билан учрашди.\nОзарбайжон Республикаси Иқтисодий ривожланиш вазири Ш.Мустафаев билан учрашув бўлиб ўтди\nсавдо вазири С.Умурзаков Озарбайжон Республикаси Иқтисодий ривожланиш вазири Ш.Мустафаев билан учрашди.\nХалқ таълими вазирининг Чирчиқ шаҳрига бўлган ташрифи янги тайинлов билан якунланди\n2019 йил 14 октябрь куни Тошкент вилоятининг Чирчиқ шаҳрида Ўзбекистон Республикаси Халқ таълими вазири Ш. Шерматов билан Тошкент вилоятининг барча шаҳар, туманлари халқ таълими бўлими мудирлари ва мактаблар директорлари учрашуви бўлиб ўтди.\nШу пайтгача бундай бўлим вилоятнинг 8 та ҳудудида фаолият кўрсатиб келаётган эди. Фуқароларнинг талаб ва истакларидан келиб чиқиб, Ангрен, Бекобод, Нурафшон шаҳри ва Бўстонлиқ туманида ҳам хорижга чиқиш паспортини расмийлаштириш (маълумотларни йиғиш) пункти иш бошлади ва барча зарур техник восита, қурилма билан таъминланди.\nАмерикалик беш нафар мутахассис Халқ таълими вазирлигидаги ҳамкасблари билан ҳамкорликда иккинчи ва тўртинчи синф ўқучиларининг ўқиш ва математика бўйича кўникмаларини баҳолаш методикасини ишлаб чиқиш мақсадида Ўзбекистонга ташриф буюрди.\n“The Chance” республика ёшлари форуми ўтказилди\nАлишер Навоий номидаги Тошкент давлат ўзбек тили ва адабиёти университетида олийгоҳнинг мустақил талабалар уюшмаси томонидан “The Chance” республика ёшлари форуми ўтказилди.\n12 октябрь куни Ўзбекистон Республикаси Президенти Шавкат Мирзиёев Испания Қироли Фелипе Олтинчига Испан миллати куни муносабати билан табрик йўллади.\n«Ҳуқуқий билимлар куни»\nТошкент вилояти адлия бошқармаси томонидан 12 октябрь куни Чирчиқ шаҳрининг «Машинасозлар истироҳат боғида 1000 нафардан ортиқ ёшлар ва тадбиркорлар иштирокида «Ҳуқуқий билимлар куни» флешмоби ўтказилди.\n3-умумий ўрта таълим мактабида «Қувноқлар ва зукколар» кўрик-танловининг туман босқичи бўлиб ўтди\n9 та мактаб жамоалари қатнашган танловнинг туман босқичида 24-мактабнинг «МТЁ» жамоаси 46 балл тўплаб, учинчи, 3-мактабнинг «Бойвачча» жамоаси 48 балл тўплаб иккинчи ва 72-ИДУМнинг «Жентельменлар» жамоаси 51 балл тўплаб, биринчи ўринни эгаллади.\nСаҳифалар: Орқага 1 ... 283 284 285 286 287 ... 594 Олдинга Барчаси


Ислом Каримов ҳақида гапирмаса ҳам бўлаверади. Тошкент қачонгача индамай туради? - Фарғона.Ру ахборот агентлиги\n15:58 msk, 15 Июль 2020\n24.09.2016 05:29 msk\nМамлакат расмийлари президент Ислом Каримовнинг аҳволи ҳақида расмий маълумот беришни истамай Ўзбекистон аҳолисининг ҳис-туйғуларини менсимаслиги жуда ажабланарли ҳолат бўлиб қолди. Аммо бу фақат ташқи кузатувчи учунгина ажабланарли. Аҳолига нисбатан бунақанги менсимаслик муносабатига одамлар ўрганиб қолганига исбот тариқасида шуни кўрсатиш мумкинки, ўзбекистонликлар расмийлардан ҳақиқатни ошкор қилишни талаб қилмай қўйишган. Бу мавзуга қизиқишини билдираётганлар, масалан, ижтимоий тармоқларда президентга қизғин муҳаббатини изҳор қилиш, унинг соғлиғи учун дуо қилиш билан чекланмоқда. Бундан ташқари, қандай бўлса ҳам маълумот олишга ва ошкор қилишга интилаётган ОАВ ва минтақа бўйича мутахассислар шаънига лаънат ёғдирмоқда.\nДавлат раҳбарининг кичик қизи Лола Каримова-Тиллаеванинг жимлиги ҳам ажабланарли. Асоссиз миш-мишлар тарқалмаслиги учун у отаси инсультни бошидан кечиргани ҳақидаги “Фарғона” хабарини тасдиқлади. Аммо нега асоссиз гаплар тарқалмаслиги учун отасининг ўлгани ҳақидаги фавқулодда хабарни тасдиқламаяпти ёки рад этмаяпти? Агар отаси тирик бўлса, нега қизи бу ҳақда жар солмаяпти? Қани қизларга хос тарзда: “нималар деяпсизлар, дадам тирик! Тилларингга чипқон чиқсин!” демаяпти? Бунақа қилишга ким ёки нима халақит беряпти? Севимли отасининг қучоғида расмга тушиб, ҳаммага кўрсатмайдими?\nҲозирча фақат айрим шамалар, Ўзбекистон президенти девонидаги исми айтилмаган манбалар, шаҳар миқёсидаги амалдорлар баёноти бор холос, уларни ҳам фақат хорижий матбуот тарқатмоқда. Бундан ташқари, шу кунларда геморрагик инсультга чалинган одамдан катта табрикнома, рақам ва баёнотларга тўла матн…\n“Фарғона” ёки бошқа мустақил ОАВлар аноним манбага таянишини тушунса бўлади: бу нашриётлар Ўзбекистонда тақиқланган ва уларга ҳеч ким расмий маълумот бермайди. Аммо ҳозир Ўзбекистон президенти ва ҳукумат матбуот хизмати, расмий ахборот агентликлари нима билан машғул? Жаноблар, қани расмий баёнотларингиз, далил-исбот ва суратларингиз? Нега 32 миллион аҳолини тинчлантирмайсизлар? Бу мавзу бутун дунёнинг диққат-эътиборида турганини эса айтиб ўтирмайлик.\nДавлат раҳбарининг соғлиғи бу “privacy” эмас. Айниқса ҳокимият битта одамнинг қўлида жамланган мамлакатда. Бутун бир давлатнинг – давлатнинг! – тақдири яккаю-ягона одамнинг шахсияти ва фаолият юрита олишига боғлиқ. Унинг тақдири ҳақида эса ҳеч қандай аниқлик йўқ.\nОАВ жимжитлиги чўзилиб кетган вазиятда тарихдаги шу сингари ҳолатлар эсга тушади. Биринчи шахснинг ўлими кунлаб ёки ойлаб беркитиб келингани эсга тушади. Ҳайдар Алиев, Уго Чавес, Иосиф Броз Тито, қирол Фахд… Уларнинг тарихини қисқа келтириб ўтишдан олдин шуни айтиш керакки, уларнинг ҳақиқий ўлими санаси сир тутилгани ҳақида расмий хабарлар йўқ: расмийлар аҳоли олдида ўз обрўсини тўкишни истамайди. Шунинг учун мухолифатчилар ва четдаги нашриётлар берган маълумотларга таянишга тўғри келади.\nМасалан, РБК Озарбайжон президенти Ҳайдар Алиев ҳақида ёзишича, унинг ўлими санаси расман 2003 йилнинг 12 декабри ҳисобланади, аммо Озарбайжон мухолифати вакилларига кўра у 30 июлдаёқ Туркияда вафот этган. Алиев охирги марта 2003 йилнинг 21 апрелида матбуотда чиқиш қилган. Расмий хабарларга кўра, ўшадан кейин у аввал Туркия, кейин Америка клиникаларида даволанишда бўлган. Peoples.ru нашрининг ёзишича, Алиев касалхона палатасидан туриб ўғли Илҳомнинг Озарбайжон парламенти томонидан бош вазир қилиб тайинланишига эришган. Октябр ойида давлат телевидениесида Ҳайдар Алиевнинг халққа мурожаати ўқиб эшиттирилган, унда у ўғли Илҳомнинг фойдасига сайловдан номзодини қайтариб олган. Кейин ўғли 15 октябрда президентлик сайловида ғолиб бўлди. Ўша 2003 йилнинг декабрида эса Ҳайдар Алиевнинг ўлими ҳақида расман хабар қилинди.\nВенесуэла президенти Уго Чавеснинг собиқ қўриқчиси подполковник Леамси Саласар 2014 йилда АҚШга қочиб ўтган. Унинг маълум қилишича, Чавес расмий Каракас эълон қилганидек 2013 йилнинг 5 мартида эмас, балки 2012 йилнинг 30 декабри куни кечқурун вафот этган, деб хабар беради “Коммерсант” . Аллақачон ўлган Чавес икки ойдан ошиқ вақт ичида бир нечта муҳим буйруқ ва қонунларни имзолаган.\n“Дождь” нашриётга кўра, Югославия президенти Иосип Броз Титонинг ўлими 1980 йилда бир неча ой давомида сир тутилган. Охирги йилларда бу сиёсатчи оғир касал бўлган ва ўлишини сезиб, ўзига мавзолей қурдира бошлаган. Аммо қурилиш битмай туриб Броз Тито ўлиб қолган. Расмийлар мавзолей қурилиб битмагунича президент ўлимини эълон қилмай турган. Ўшандан кейингина унинг ўлими ҳақида хабар қилинган ва тантанали видолашув маросими ўтказилган.\n“Википедия” маълумотларига кўра, 1980 йил февралининг иккинчи ва учинчи ўн кунлигида Титонинг аҳволи оғир деб ҳисобланган, 9 мартдан бошлаб — ўта оғир, 18 апрелдан — ҳаддан ташқари оғир, 22 апрелда — шок ва комада бўлган. 4 май куни эрталаб шифокорлар яққол юрак қон-томир етишмовчилиги ва юракнинг заиф ишлаши, кундузи эса ўлимни қайд этишган. Расмийлар бу ҳақда 5 май куни телевидение орқали хабар берган.\nФаҳд ибн Абдул Азиз Ас- Сауд\nСаудия Арабистони қироли Фаҳд ибн Абдул Азиз Ас-Сауд 1995 йилда инсультга учраган ва кейинги ўн йил давомида унинг ҳаёти жамоатчиликдан пинҳон тутилган, деб эслайди Newsru.com. Мамлакатни унинг укаси Абдуллоҳ бошқарган. 2005 йилнинг 1 августида Фаҳднинг ўлими ҳақида эълон қилингач, тахт укасига мерос бўлиб ўтган. “Дождь” телеканали маълумотларига кўра, қирол Фаҳд апрел ойида комага тушган. Шундан сўнг шаҳзода Абдулла АҚШга бориб, кичик Жорж Бушга Саудия Арабистони нефт қазиб чиқаришни кўпайтиради, аммо нархини “чегарада” ушлаб туришга ваъда берган. Нефть ҳақида келишиб олган ва шундай иттифоқчига эга бўлган Абдуллоҳ акасининг ўлимини эълон қилиб, ўзи тахтга ўтирди.\n“DP.Ru” маълумотларига кўра, КХДР етакчиси Ким Ир Сен икки марта “ўлган”. 1986 йилнинг ноябрида Жанубий Корея газетасининг ёзишича, Японияда Шимолий Корея етакчисининг ўлгани ҳақида гаплар юрибди. Ўша пайтда бу сингари ҳабарлар кўп бўлгани учун, бу янгиликка деярли ҳеч ким эътибор бермаган. Аммо эртаси куни чегарадаги Шимолий Корея динамикларидан одатдагича Ким Ир Сенни улуғлайдиган ҳикоялар ўрнига аввал маҳзун мусиқа қўйилган, кейин КХДР етакчисининг қисқа биографияси келтирилган. “Ким Ир Сен ҳалок бўлди. Раҳнамомизни отиб ташлашди. Унинг ўғли Ким Чен Ир ворис бўлди”, - деган хабар тарқалди динамиклардан. Бунинг ортидан расмий баёнот берилмади. Кун бўйи бу динамиклар бир қарасанг етакчининг ўлганига шама қилса, бир қарасанг миш-мишларга ишонмасликка чақирарди, яна бир қарасанг ҳокимият энди вице-маршал О Чинга ўтгани ҳақида айтарди. Эртаси куни эрталаб эса тирик ва соппа-соғлом Ким Ир Сен Пхеньян аэропортида мўғул делегациясини кутиб олди. Иккинчи марта унинг ўлими ҳақида 1994 йилда эълон қилишди ва уни дафн этишди.\nРасмий Тошкент қачонгача индамай ўтирмоқчи?


Ҳақиқий хабар “Ҳаракат”да ўқилар: Туркиянинг собиқ президенти ҳам мухолифатчиликни биздан ўрганди, шекилли - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n08:25 - Ҳақиқий хабар “Ҳаракат”да ўқилар: Туркиянинг собиқ президенти ҳам мухолифатчиликни биздан ўрганди, шекилли\nТуркиянинг собиқ президенти Абдуллоҳ Гул ҳозирги Президент Ражаб Эрдўғоннинг энг ишончли ҳамкорларидан бири эди. Ҳозир ҳокимиятда бўлган исломчиларнинг Адолат ва Тараққиёт Партиясини ҳам улар биргаликда қурганлар. Аммо, Абдуллоҳ Гул битта нарсада Ражаб Эрдўғандан фарқли эди. Ражаб Эрдўған фанатик исломчи бўлса, Абдуллоҳ фанатик эмаслигидан ташқари, унда миллатчилик, тўғрироғи, туркчилик, турончилик хислатлари ҳам бор эди.\nБу партия қурилгандан кейин, 2002 йилдаги ўзи иштирок этган биринчи парламент сайловларидаёқ биринчи ўринни олди, аммо партия раиси Ражаб Эрдўған қисқа муддатга шартли озодликдан маҳрум бўлгани сабабли, сайловларда иштирок этолмади. Туркия қонунларига кўра, Бош вазир парламент аъзолари ичидан сайланади. Шу сабаби, Эрдўғаннинг ўнг қўли ҳисобланган Абдуллоҳ Гул Бош вазир этиб тайинланди. Қисқа вақтдан кейин Эрдўғанга парламент депутати бериш имкони берилди, бу партия аъзоларидан бири дарҳол депутатликдан истеъфо этди, унинг ўрнига сайланган Ражаб Эрдўған парламентга сайланди, Бош вазир бўлди. Абдуллоҳ Гул бир неча йил Ташқи Ишлар Вазири лавозимида ишлади ва 2007 йилда парламент тарафидан Туркиянинг 11-чи президенти этиб сайланди. У вақтда Туркия президенти 7 йилга сайланарди ва фақат бир муддат президент бўлиш ҳаққига эга эди.\n2014 йили Ражаб Эрдўған президент бўлиб сайлангач, Абдуллоҳ Гул сиёсий саҳнада қолишни истамади. Унинг президентлик йилларидаги жуда эҳтиётлик билан айтилган баъзи гапларидан Эрдўғаннинг фанатиклиги, диктаторликка мойиллиги ўзига ёқмаслиги билиниб турарди. У ҳозир ҳам ўз позициясини жуда эҳтиётлик билан билдириб, аслида, ҳозиги ҳокимиятга феълан мухолифатда эканлигини кўрсатиб бормоқда.\nКеча Туркиядаги энг катта “Миллиёт” газетасининнг таҳлилчи мухбири Меҳмет Тезкан Абдуллоҳ Гулнинг исмини тилга олмаса ҳам, уни 11-чи президент деб атаб, униннг қуйидаги фикрини келтиради: “Иқтисодимиз 5-6 фоизга юксалаётганини Европадаги 2-3 лик юксалиш билан солиштириб мақтанишнинг маъноси йўқ. Чунки, Туркиянинг йиллик миллий даромади 800 млрд доллар, аммо Германияда 3,5 триллион доллар, Британияда 3 триллион доллар, Францияда 2,4 триллион доллар, Итальяда 1,8 триллион доллар ва ҳоказолар. Яъни, Германия ўзининг 3,5 триллионлик даромадини 2,5 фоизга оширгани билан бизнинг 800 миллиардимиз 5 фоизга ошганини солиштириб бўладими? Биз эса, уларни ҳақорат қилиш руҳида бу рақамалрни солиштирмоқдамиз.”\nЖойи келгани учун эслатиш керакки, ҳаромий Ислом Карим ҳам ҳар йили бизда Ялпи Ички Маҳсулот ҳажми 8 фоиз атрофида ортишини, бундай ортиш бўйича дунёда биринчилардан эканлигимизни айтaрди. “Ҳаракат” эса, Ислом Каримнинг бу каби солиштиришлари - 1 сўм пули бор гадой яна 1 сўм топиб, бойлиги 100 фоизга ортгани билан мақnаниши билан бир турли эканлиги айтиб, унинг устидан кулар эди. Табиий, Ислом Каримнинг аосий мақсади – ўз халқини алдаш эди.\n“Миллиёт” газетасининг мухбири ҳам, “Ҳаракат”дан ўрганиб бўлса керак, ўз президентининг исмини айтмасдан туриб, аслида унинг халқни алдаш учун айтаётган гаплари устидан жуда чиройли шаклда кулибди.\nКўрамизнинг келаётган йилнинг бошларида Шавкат Мирзиё ҳам иқтисодиётимизнинг 2017 йил натижалари бўйича шунақа кулгили солиштиришлар қиладими?


Уйингни сот, молингни сот – бозор оч! « Ўзбекистон Халқ Ҳаракати\nУйингни сот, молингни сот – бозор оч!\n09 June 2016 - 7:00\nЎн иккинчи шох: Капитализм\nИлгари яшаб кўрмаганимизгами, капитализмнинг феъл-атворига ҳеч тушуниб бўлмаяпти. Ўз вақтида сўсиализмни ҳам тузук-қуруқ англаб етмаган эдик. Кўпга бормай тугаб қолди.\nДавлатда сўсиализм ҳукм сурганига қарамай, уйимизда мусулмончилик яшар эди. Ҳар ишни бисмиллоҳ билан бошла… ўнг қўлинг билан ушла… уни қилма – гуноҳ… буни ема – ҳаром… бировнинг ҳақидан қўрқ… намоз… жаннат… дўзах… ҳақларида гапириларди.\nСўсиализм кўчада, мактабда, ишхонада, майдонларда яшарди. Кўчага чиқишимиз ё мактабга боришимиз билан: “Уйда айтилган гапларга ишонманглар, улар бари эскилик сарқити”, дейиларди. “Оллоҳ йўқ, жаннат йўқ, дўзах йўқ, ҳаммаси эртак. Сўсиализмда бировнинг ҳақи йўқ, фақат давлат ва умумхалқ мулки бор”, деб ўқитилар-уқтирилар эди.\nБугун энди кўчада, мактабларда, олий ўқув юртларида, майдонларда ва минбарларда “капитализм”, “бозор” деган сўзлар айланиб қолди.\nМусулмончилик яна уйларга кириб кетди. “Ҳар ишни бисмиллоҳ билан бошла… ўнг қўлинг билан ушла… уни қилма – гуноҳ… буни ема – ҳаром… бировнинг ҳақидан қўрқ… намоз… жаннат… дўзах…” каби гап-сўз яна қайтиб уйларга кириб кетди. Ҳатто мачитларда бу гаплар эҳтиёт бўлиб айтилади. Кўчада эса, асосан капитализм ҳукмрон.\nБу “капитализм” деганларининг асосий мақсади нима ўзи? Маркс нима деб тушунтиргани эсимда йўқ, қоралагани аниқ. Капитализм тарафдорлари уни ўлиб-тирилиб оқлагани ва ҳалигача оқлаб келаётгани ҳам аниқ. Бизга бу капитализм ҳозирча бор юзини очиб улгурмагани учун тиниқ таниб бўлмаяпти. Лекин илк кўринган аломатларидан ҳам унга қисқа ва лўнда таъриф берсак бўлади. Яъни: Капитализм – чўнтаклардаги ёки кўрпача қатларидаги бировнинг пулини нима қилиб бўлмасин қўлга киритиш. Аммо пул битта чўнтакда, унга тикилган кўз ва оламан деб чўзилган қўл сонмингта. Нима қилиш керак?\nОлишнинг ёввойи усули – масалан, бозорларда, вокзалларда, учоқ қўналғаларида махсус кийим кийиб турволиб, чўнтагида пули бор ёки узоқларга бориб пул ишлаб қайтган шўрлик ватандошдан биронта “айб” топиб, чўнтагидаги бор пулини шилиб олиш. Шундай олинсин, туянинг устида ит қопган у манглайи шўр бор пулидан айрилса ҳам, соғ-омон қутулганига шукр қилиб кетсин! Бу усул сал хунук бўлса-да, Ўзбекистонда кенг тарқалган ва ҳамма ўрганиб ҳам қолди.\nБировнинг чўнтагидаги пулни олишнинг маданий усули – тунги клублар, қиморхоналар, кампутир ўйинхоналари, уқалаш хизматлари… очиб суғуриб олиш.\nЛекин пул ишлашнинг энг катта йўли бозор қуриш экан. Уйингни сот, молингни сот – бозор оч! Ҳеч иш қилмасдан, заҳмат чекмасдан, бошни ҳам қотирмасдан, бировнинг пулини олишнинг ҳам ёввойи, ҳам маданий усулини қўллаб, бирдан милёнчи бойга айланасан!\nТошкентда энг биринчи бўлиб “Отчопар” (оддий халқ тилида: “Ипподром”) бозори очилди. Бошида роса эркин қўйиб берилди: ҳамма ўзи учун ишлади ва роса бойиб олди. Кейинроқ бозор ҳавосини олиб, оқ билан қорани ажрата бошлаганлар кўп тер тўкмасдан ҳам пул ишлаш мумкинлигини билиб қолишди. Ўзи учун ишлаб келганлар энди бошқалар учун ҳам ишлай бошлади. Бирин-кетин янги бозорлар очилди. Биргина пойтахтнинг ўзида “Ўрикзор”, “Абу Сахий”, “Жомий” (“Қорасарой”), “Паркент”, “Қўйлиқ”, “Бек барака”, “Бектўпи”, “Корзинка”… бозорлари очилди.\nБу бозорлардан тадбиркорларга ижарага жойлар берилди. Берилмади, пулланди. Яъни, ижарага олиш ҳуқуқи тадбиркорга “сотилди”. Оралатиб, янги тартиб жорий этилади деб у ер-бу ери озгина ўзгартирилди, янги чизиқ-чегаралар тортилди ва шу жойнинг ижарачиларига иккинчи марта пулланди. Яъни, ижарага олиш ҳуқуқи тадбиркорга “сотилди”. Кейинроқ яна бузди-бузалоқ бошланди, ўрнига оқ дўкончалар қуриб чиқилди ва… неча йилдан бери шу жойда савдо қилиб келган тижоратчига… учинчи марта пулланди! Яъни, ижарага олиш ҳуқуқи тадбиркорга “сотилди”. Ниҳоят, охирида “Энди дўконларни хусусийлаштириб олинглар!” деб тадбиркор тўртинчи марта шилинди! Хусусийлаштиришга эса икки хил баҳо белгиланди: давлатга сўмда ва озроқ, бозор эгаларига АҚШ дўлларида ва… у ёғи тушунарли! Бу нарса капитализм бўлмай, нима?!\nМасалан, “Абу Сахий” савдо дўконлари маъмурияти бу хил “тадбиркорлик”да ҳаммадан ўзиб кетди. Топқирликда ҳам унга гап йўқ экан лекин! Бу ерда бировнинг чўнтагидаги пул ниҳоятда эҳтиёткорлик билан, аста-секин, босқичма-босқич, пул эгасини чўчитмасдан, рози-ризолик билан, эгаси “ўзи истаб” ихтиёрий бераётгандай кўринишда, силлиқлаб олинади. Бунинг тартиби бундай:\nОлдин 25-30 кв.м.ли замонавий дўкончалар қурилади. Шартнома асосида ижарага берилади деб роса тарғиб қилинади. Ижара пули ойига 150000 (бир юз эллик минг) сўм (ошиб-ошиб ҳозир 1000000 (бир милён) сўмга чиққан. – Н.М.Р.) қилиб белгиланади.\nТижоратчи тадбиркор ишқибоз бўлиб келади. Ишқибознинг қулоғига секин: “Тўғри, ижара пули шунча, лекин ижарага олиш имконига эга бўлиш учун озгина чиқими бор. Бўлмаса, талабгор кўп…” дейилади.\nТижоратчи қачондан бери бозорда ишлайди, пишиб кетган, тўғри тушунади. “Қанча?” дейди. Жойлашган ерига қараб битта дўкон йигирма минг дўллардан тортиб йигирма беш минг дўлларгача (бу нарх 2009 йиллардаги гап, ҳозир қанчага ошганини билмайман. – Н.М.Р.) эканини билиб олади.\nЧамалайди. Дўкон тезда чиқимини оқлашини билганидан, рози бўлади. Шундай қилиб, ижара ҳақи давлат кўзига 150000 сўм қилиб белгиланган дўкон учун бир тижоратчи олдин нақ 25000 (йигирма беш минг) дўлларни таваккалига “ҳавога бериб” (нимага деганда, у пулни берганини билдирадиган ҳужжат олмайди, кимнинг чўнтагига қараб кетишини ҳам билмайди!) “ижарага олиш ҳуқуқини қўлга киритиши” керак!\nНиҳоят, дўконга эришди. Ишни бошлади. Қўлига пул кириб, дўкон олишда сарфлаган “устама пулини” (берган порасини) энди чиқариб, юзи кулиб, овозини кўтариб дангал-дангал гапира бошлаган бир пайтда… дўконларни хусусийлаштириш кераклиги ҳақида янги гап чиқади.\nТўғри, битта дўконни хусусийлаштириш учун давлат учун белгиланган нарх дўконнинг катта-кичиклигига қараб беш ё олти милён сўм (ўша кунлари 2500 дўллар теварагида. – Н.М.Р.), лекин у ёғи… ўзингиздан қолар гап йўқ… Унинг устига, сизнинг “нарушения”нгиз кўп, хусусийлаштира олмай қолишингиз ҳам мумкин. Хўп, қанча? Устига 15000 (ўн беш минг) дўллар берасиз! Ҳар бир дўкон учун хусусийлаштириш нархининг “дўппичаси” (пораси) шунча! Тижоратчилар дод деб юборса керак, деб ўйлаган эдим. Кимса ғиқ этмади! Талаб қилинган пулни ўз ихтиёри билан яна “ҳавога берди”, дўконини хусусийлаштирди.\nДавлат билиб қолса, бу қилиқчиларнинг кунини кўрсатворса керак деб кутган эдим. Кўриб, билиб турибди. Давлат ҳам ғинг демади! Битта “Абу Сахий” тармоғининг ўзида нечта дўкон бор-у!!! Шунчани шунчага кўпайтиринг. Ақлингиз шошади. Бирпасда-я! Ими-жимида-я! Шунча пул! Юзта дўкон бўлса, 1500000 (бир милён беш юз минг), икки юзта дўкон бўлса, нақ 3000000 (уч милён) дўллар! АҚШ дўллари!\nТижоратчи пул топиши керак, бола-чақасини боқиши керак, унинг устига бой бўлмоқчи, бозордан бошқа ерда иш ҳам йўқ, ишлаёлмайди ҳам, шу учун орқаси кирлигини билиб турса-да шунча чиқимни бўйнига олиб, “мутасаддилар” талаб қилган порани беришга ихтиёрий мажбур. Ва берди. Ва ишини давом эттириб юрибди. Яна қачон қанақа “янгилик” чиқиб қоларкан, деган хавотирда, ҳар эҳтимолга қарши, “қора кунга” деб тўплаб ҳам боряпти.\nМен сира тушунмаётган, ақлим етмаётган томони – бу ишлар куппа-кундузи, минглаб одам кўзи ўнгида, бозорнинг қоқ марказида, ҳатто “Абу Сахий”нинг бош идорасида қилиняпти; дўлларлар бемалол санаб олиняпти. Аммо… ер тагида илон қимирласа биладиган, ҳатто қоп-қоронғи уйга яширинган тим-қора мушукни ҳам кўра оладиган махсус ташкилотлар бу ишларни “кўрмаяпти”, “билмаяпти”!!! Бир диндорнинг ҳатто кўнглида яширин имонини кўриб обориб қамаяпти, динини-имонини ютган жиноятчиларнинг очиқ жиноятини эса, “кўрмай” бемалол қўйиб беряпти!\nБилади – нима қипти?!. Кўриб турибди – нима қипти?!. Барибир ҳеч нарса қила олмайди. Чунки кўча-кўйда юрган гапларга қараганда, “Абу Сахий” савдо тўплами тўғридан-тўғри Кичик Хоним Маликага (айтишларича, “етимпарвар” Лолахон Каримовага) қарайди. Ўшанинг томорқаси ҳисобланади. У “Зоти Мушаррафа” бу бозор лойиҳасини бир замонлар Бирлашган Араб амирлигидаги шериклари билан биргаликда “чизган” ва қурувчиси бўлади (“Абу Сахий” деб арабча номланиши ҳам балки шундандир. Ўзбекчада “Сахийнинг отаси” маъносини берувчи бу бирикма Амирликдаги шерикнинг лақабидан олинган бўлса эҳтимол. Майли, у ёғи бизнинг ишимиз эмас. Диққатимизни тортгани – пул топиб имло топмаган учарлар кирилчада нимагадир икки сўз ўртасига чизиқча қўйиб, “Абу-Сахий” деб ёзишяпти). Энди тушунарли бўлгандир?\n“Абу Сахий”га ҳозирча ҳеч қанақа ташкилотнинг кучи етмаслигига яна бир далил 2012 йил рамазонида ўртага чиқди. “Абу Сахий”га яқин ерда, ҳалқа йўлнинг шундоқ нариги томонида жойлашган идиш-товоқ бозори мутасаддилари ҳам қўшниларининг тадбиркорлигига ҳавасданми, ютуқларидан руҳланиб кетибми, худди шу каби “хусусийлаштириш тадбири”ни ўтказишди. Роса пул ишлашди. Лекин узоққа боришолмади. Кимдир сотиб қўйди шекилли, уларни давлат босди. Жиноятларини очиб ташлади. Телевизорда кўрсатди. Бўрон турди. Довул турди. Одамлар, ана адолат, деди. Лекин ҳалқа йўлнинг бу томонидаги “Абу Сахий”га бу тўс-тўпалангнинг чанги ҳам урмади.\nБир-бирда ўйлаб қоламан: балки бу ишлар оддий ҳолдир, балки мен бекорга жиғибийрон бўлаётгандирман, капитализм деганлари ўзи аслида шудир, дейман.\nБилмадим тағин. Бунақа …измни ҳеч таниб бўлмаяпти.


Талабалар турар жойлари директори\nБухоров Исмоил Неъматович\nТалабалар турар жойи Республиканинг узоқ вилоят ва шахарларидан келиб институтда таҳсил олаётган талаба ва магистрантларини ўқиш вақтида ётоқхона жойлари билан таъминлашга мўлжаланган. Ҳозирги кунда институт учта тўққиз қаватли талабалар турар жойи ва иккита ёш олимлар ва тадқиқотчилар уйига эга. Тошкент ирригация ва қишлоқ хўжалигини механизациялаш мухандислари институти таркибида ривожланган инфра тузилмага эга бўлган битта мустақил иш юритувчи талабалар турар жойлари мавжуд.\n*2-талабалар турар жойи\n*3-талабалар турар жойи\n*4-талабалар турар жойи\n*Ёш олимлар ва аспирантлар уйи\nТошкент ирригация ва қишлоқ хўжалигини механизациялаш мухандислари институти талабалар турар жойларида талабаларнинг хаётини яхшилаш замонавий ахборот технологиялари жорий этилаётгани талабалар турар жойларининг моддий-техник базаси янгиланиб тўлдирилган. Компютер хоналари ва ахборот ресурс маркази филиали билан таъминланган. 2-3-талабалар турар жойлари хар бир ётоқхона 404 талабага мўлжалланган бўлиб, умумий майдони 8011 м2 дан иборат. Ётоқхона 9 қаватдан иборат. Яшаш хоналари 202-тадан хонани ташкил қилади. 4-талабалар турар жойи 400 талабага мўлжалланган бўлиб, унинг умумий майдони 7991 м2 ни ташкил этади. Ётоқхона 9 қаватдан иборат. Жами яшаш хоналари сони 160 тадан иборат бўлиб, 80 та секцияни ташкил этади.\nХар 4 талабага бир секция ажратилган бўлиб, секция 2 хонадан иборат. Катта хона дам олиш учун, кичик хона эса овқатланиш ва дарс тайёрлаш учун мўлжалланган. Хар секцияда алохида ювиниш хонаси (душхона) ва хожатхона мавжуд. Секциялар мебеллар билан жихозланган. Ётоқхонанинг хар бир қаватида 2 тадан ошхона ва талабалар учун хар бир қаватда дазмоллаш хонаси, кир қуритиш хонаси, дам олиш хонаси мавжуд. Маънавият-маърифат хоналарида талаба ёшларимиз юртимизда ва жахонда бўлаётган воқеа ва ходислардан хабардор бўлишлари учун 8 турдаги газета журналлар билан таъминланган. 2018 йил сентябр ойида капитал таъмирлашга топширилган.\nОТМ бўйича талабалар турар жойлари ҳолати*\nЖами яшаётган талабалар\nТТЖга ҳар йилги ўртача эҳтиёжи бор талабалар сони\nЮвиниш хоналари (душ)\nКир ювиш ва дазмоллаш хонаси\nТиббий хизмат кўрсатиш хонаси\nТарбиячи педагоглар хонаси\nСпорт ва фитнес заллари\nМусиқа санъат хоналари\nЁшларни касб йўналтириш хоналари (тикувчилик, пишириқ ва х.к.)\nИнтернетга уланган компьютер\nЎрнатилган Wi-Fi ускуналари сони ва қамрови\nҲар бир талабалар турар жойи бўйича маълумот\n4 - сон ТТЖ\nМанзил: Тошкент шахар Юнусобод тумани Осиё кўчаси 1-уй.\nЙўналишлари: Хамид Олимжон метро станцияси, Минор метро станцияси, автобуслар 2 ,89, 95, 38, 88 гидрометцентр бекати.\n2-Талабалар турар жойи бошлиғи\nАллаяров Улуғбек Норбекович\n3-Талабалар турар жойи бошлиғи\nЎсаров Аброр Эшбекович\n4-Талабалар турар жойи бошлиғи\nРасулов Чори Шеркулович


Audi компанияси “Майбах”нинг рақобатчисини тайёрлаш устида ишлаётганини тан олди » Скачать музыку бесплатно новинки музыки 2016-2017\nКомментариев: 0 Просмотров: 267 Дата: 6-05-2016, 00:08 80b9e088ba9f2496d631d6cef7a2d33b69d70d09 [/i]Share to Facebook [/i]Share to Twitter [/i] [/i] [/i] [/i] Audi компанияси раҳбарияти кейинги авлод A8 седанининг Mercedes-Maybach S-Class ҳамда S-Class Pullman лимузинига рақобатчилик қила оладиган узайтирилган, жуда ҳашаматли версиясини тайёрлаш имкониятларини кўриб чиқмоқда. Бу ҳақда, Auto Express’нинг хабар беришича, Audi бош муҳандиси Штефан Книрш маълум қилди. “Ҳа, биз бу ҳақда ўйлаяпмиз. S-Class’нинг узун ҳашаматли модификациялари муваффақияти шунга ўхшаш лойиҳа учун иқтисодий асос излашга мажбур қилди”, — деди Книрш. “Ауди” янги авлод A8 моделининг версиялари сонини сезиларли кўпайтиришни режалаштирмоқда. “Майбах” ва “Пульман”нинг рақобатчиларидан ташқари, моделнинг “купе” кузовли талқини ҳам пайдо бўлиши мумкин. Книршнинг тасдиқлашича, кейинги авлод А8 автомобиллари автоном бошқарув тизими билан таъминланади. A8’даги автопилот автомобилга ҳайдовчининг иштирокисиз автотураргоҳда ва тирбандликларда бурилиш, шунингдек, соатига 60 километргача бўлган тезликда мустақил юриш имконини беради. Кейинги Audi A8 2018 йилда омма эътиборига ҳавола этилиши кутилмоқда. Моторлар қаторидан, аввалгидек, W12 агрегати ҳам ўрин олади — унинг ишчи ҳажми 6,3 литрдан 6,0 литргача камайтирилган. Айни вақтда, унинг қуввати 500 от кучидан 585 от кучигача кўпайган. Аввалроқ Audi компанияси Норвегия қироли оиласи учун A8 модели базасида лимузин тайёрлаётгани ҳақида хабарлар пайдо бўлган эди. - деб хабар бермоқда Carzone.uz нашри.


Ошқовоқдан ниҳоятда мазали бўтқалар, шўрвалар, қуймоқлар, мураббо ва шарбатлар тайёрлаш мумкин. Ошқовоқни исталган шаклда истеъмол қилинаверади, уни хомлигича ҳам, қайнатиб ҳам, пишириб ҳам, тандирга ёпиб ва ҳатто музлатиб ҳам ейиш мумкин.\nАммо ошқовоқ нафақат мазали, балки саломатликка кони фойда сабзавот эканини ҳамма ҳам билавермаса керак. Ошқовоқ витаминларнинг кони, минералларнинг хазинасидир. Унинг таркибида қуйидаги дармондорилар бор:\n- С, Т, А, D, E, F ва PP витаминлар\n- В гуруҳ витаминлари\n- макро ва микроэлементлар: темир, калий, кальций, магний, мис, фосфор, кобальт;\nБундан ташқари, ошқовоқ клетчатка (бириктирувчи тўқима), табиий қанд, модда алмашинувини тезлаштирувчи ва шу каби жуда кўп фойдали моддалар билан тўлиб-тошиб ётади.\nОшқовоқ томирларни кенгайтирувчи, яллиғланишни кетказувчи, яраларни тез битирувчи ва организмни тозаловчи хусусиятларга эгадир. Ошқовоқнинг эти модда алмашинувини, ошқозон-ичак йўлларининг фаолиятини яхшилайди, организмдаги сув-тузлар алмашинувини оширади. Бундан ташқари, ошқовоқда сил (туберкулёз) таёқчалари ўсишига тўсқинлик қилувчи модда ҳам бор! Шунингдек, тиббиётда ошқовоқ кўнгил айнишига қарши восита сифатида фойдаланилади. Баъзи олимлар ошқовоқни қариш жараёнларини секинлаштирувчи восита деб ҳам ҳисоблашади.\nОшқовоқнинг сўнгги йилларда энг долзарб бўлган яна бир ажойиб фойдали хусусияти шуки, у қондаги қанд ва холестерин миқдорини камайтира олади. Қуйида уй шароитда холестеринни камайтирадиган самарали шарбат тайёрлаш рецептини эътиборингизга ҳавола қиламиз.\n• 100 гр хом ошқовоқ\n• Ярим стакан тоза сув\nОшқовоқнинг пўстини олиб ташлаб, унча катта бўлмаган бўлакларга бўласиз. Уларни блендерга солиб, устидан сув қуйиб, бир хил атала ҳолига келгунча аралаштирасиз. Қарабсизки, шарбат тайёр!\nБир ой давомида ҳар куни эрталаб наҳорда оч қоринга, овқатдан ярим соат олдин 250 граммдан ичасиз. Бир ойдаёқ фойдасини кўрасиз!\nБу ажойиб шарбат нафақат холестеринни камайтиради, балки ортиқча вазнни йўқотиб, организмни кузги-қишки мавсумда ниҳоятда зарур бўлган витамин ва микроэлементлар билан тўйинтиради.\nАллоҳ таолога ҳамду санолар бўлсинким, шариатимизда ҳар қандай тавсия бўлса, албатта инсонга манфаати бўлади. Ҳаммамизга маълумки, Пайғамбаримиз соллаллоҳу алайҳи васаллам қовоқни яхши кўрганлар, уни суйиб истеъмол қилганлар, ошқовоқ солинган таомнинг ичида уни териб еганлари кўпгина ҳадисларда зикр қилинган. Икки дунё саодатига эришиш йўли кўрсатиб берилган динимиздаги ҳар бир кўрсатмада бир олам ҳикмат борлигини ушбу кичик бир мисолда ҳам кўриб турибмиз. Инсоният ошқовоқда бунчалик кўп фойдалар борлигини илм-фан ривожланиб, тараққий эта бошлаган даврда, асри саодатдан салкам бир ярим минг йил кейингина кашф қилди.\nДемак, шариатимиздаги ҳар бир кўрсатмага ихлос билан, сидқидилдан риоя қилиб бораверсак, ўзимиз билмасак ҳам дунёю охиратимизга фойда бўлаверар экан.\nMore in this category: « “Татуировка” дегани нима? Олимларнинг хулосаси: Ислом бор жойда СПИД йўқ »


Мавзу: "қалбаки" - Terabayt.Uz\nSamsung Galaxy Z Fold3 ҳақида янги маълумотлар тарқалди\n25 майгача «ИККИ КАРРА ИНТEРНEТ» олишингиз мумкин!\nПрезидентни ижтимоий тармоқларда ҳақоратлаган жиззахликка жиноий иш очилди\nMi 11 Lite 5G'нинг техник жиҳатлари ва қадоқ таркиби билан танишамиз\nЭнг кўп қайси смартфонларнинг қалбакилари чиқяпти? (AnTuTu рейтинги, 2021 йил февраль)\nБенчмарк жамоаси сўнгги бир йилда, яъни 2020 йилнинг март ойидан то 2021 йил февралининг охиригача аниқланган сохта смартфонлар ҳақида ҳисобот берди.\nЙирик партияда қалбаки Xiaomi смартфонларини сотаётган жиноий гуруҳ қўлга олинди!\nДўкон омборида тинтув ўтказилганида, турли русумлардаги қалбаки Xiaomi телефонларининг сайт орқали сотувга чиқаришга тайёрлаб қўйилган улкан партияси аниқланган.\nСохта смартфонлар рейтингида Samsung, Apple ва Xiaomi «етакчи» бўлди! (Master Lu, 2020 йил 1-чорак)\n2020 йилнинг биринчи чорагида Master Lu бенчмаркида жами 1 295 457 та смартфон тест қилиб кўрилган. Шулар ичидан 7 931 таси сохта телефонлар бўлиб чиққан.\nАнтиқа рейтинг: 2019 йилда қайси смартфонларни кўпроқ сохталаштиришган?\nMaster Lu бенчмаркида 2019 йили жами 6 639 704 та смартфон имтиҳон қилиб кўрилган бўлса, шулардан нақ 57 790 донаси қалбаки моделлар бўлиб чиққан.\nMEIZU смартфонларининг оригиналлигини ва Ўзбекистонда сертификатланганлигини аниқлаймиз\nMEIZU смартфонининг оригиналлигини, шунингдек, Ўзбекистон ҳудудида расман савдога чиқарилгани ва унга бу ерда сервис хизмати кафолатланганлигини аниқлаш йўлини компаниянинг ўзи маълум қилди.\nДиққат! Ахборот урушида янги қурол пайдо бўлди\nЯнги технологиялар сиёсатчиларнинг айтмаган сўзларини ҳам унинг оғзидан чиқариш имконини бермоқда. Тағин яна, буни жуда ишончли бажармоқда.\nҚайси смартфонларни кўпроқ сохталаштиришади?\nAnTuTu жамоаси бенчмарк базасидаги 17 424 726 та қурилманинг маълумотларини таҳлил қилиб чиқиб, энг кўп клонлаштирилган смартфонларни эълон қилди.\nSamsung Galaxy S9+ кутилмаганда 106 доллардан савдога чиқди! (+видео)\nВидеода ҳар томонидан кўрсатилган қўшалоқ камерали смартфон Galaxy S9+ флагманига айнан ўхшаш бўлса-да, гаджетнинг ички – техник таъминотидан ҳеч кимнинг хабари йўқ.\nДубайдаги ҳар бешта iPhone’дан биттаси қалбаки эканлиги аниқланди\nДубайга қалбаки телефонлар, ўйин консоллари ҳамда бошқа электроника бутун дунёдан олиб келинади. Асосан Америка брендлари маҳсулотлари, масалан, Apple компанияси смартфонлари қалбакилаштирилади, деб ёзади Daryo.uz....\nSamsung смартфон ва планшетларининг оригиналлигини аниқлаймиз (+видеоқўлланма)\nSamsung Galaxy смартфонларининг аслини қалбакисидан қандай фарқлаймиз? Бунинг бир нечта усули бор, улардан ўзингизга қулайини амалда қўллаб, Samsung смартфони ёки планшетининг оригиналлигини текширишингиз мумкин.\niPhone: асл ва қалбаки маҳсулотни фарқлашга оид маслаҳатлар\nThe Economist нашрининг 2015 йилнинг биринчи чорагида эълон қилган материалда ёзилишича, Хитой жаҳон миқёсида сотувга чиқарилаётган биноларда сунъий иқлим ҳосил қилувчи кондиционерларнинг...